Summary: Jehovan todistajien toiminta kiellettiin Venäjällä vuonna 2017. Silloin turvapaikkahakemusten tilastoon kohosi piikki.

Vuonna 2017 Maahanmuuttoviraston pöydälle päätyi aiempaan verrattuna yli kaksinkertainen määrä venäläisten tekemiä turvapaikkahakemuksia. Tuolloin Venäjän korkein oikeus luokitteli Jehovan todistajat  äärijärjestöksi  ja heidän toiminnastaan tuli maassa kiellettyä.
 Viime vuonna venäläiset olivat  toisiksi suurin  Suomesta turvapaikkaa hakenut kansalaisryhmä heti irakilaisten jälkeen.
 Maahanmuuttoviraston ylitarkastaja  Otso Paasi  toteaa, että noin kolmasosa venäläisistä turvapaikanhakijoista on viime vuosina ollut Jehovan todistajia. Maahanmuuttovirastossa ei kuitenkaan tilastoida hakijoita uskontokunnan mukaan, joten luku on arvio.
 Virastossa ei ole tehty linjausta siitä, miten Jehovan todistajiin kuuluvien venäläisten turvapaikanhakijoiden hakemuksista päätetään. Noin 90 prosenttia niistä on tähän mennessä kuitenkin hylätty.
 – Kaikki hakemukset arvioidaan yksilöllisesti. Hakijan kertomaa suhteutetaan maatietoon ja sen pohjalta arvioidaan, olisiko juuri hän vakavien oikeudenloukkausten vaarassa palatessaan. Arvioimme muun muassa hakijalle jo tapahtuneita asioita ja hakijan profiloitumista Jehovan todistajana, Paasi sanoo.
 Kerttu Kamula / Yle
 Maahanmuuttoviraston maatietopalvelu teki viime talvena Moskovaan tiedonhankintamatkan. Siihen perustuvassa  raportissa  kerrotaan, että Jehovan todistajien omaisuutta on takavarikoitu, heidän koteihinsa on tehty kotietsintöjä, heitä on pidätetty, otettu tutkintavankeuteen, määrätty kotiarestiin ja matkustuskieltoihin ja heitä vastaan on nostettu tekaistuja syytteitä.
 Viranomaistoimet alkoivat vuonna 2017 ja jatkuvat edelleen.
 Otso Paasin mukaan venäläisten turvapaikkahakemusten määrä on vaihdellut vuosittain 200 ja 600 välillä. Nyt määrä on kääntynyt pariin aiempaan vuoteen verrattuna laskuun, mutta syitä sille ei ole Maahanmuuttovirastossa arvioitu.
 Suomen Jehovan todistajien tiedottaja  Jukka Palonen  arvelee, että syitä on monia, mutta turvapaikan saannin vaikeus saattaa olla niistä yksi.
 – Venäläiset Jehovan todistajat tietävät siitä varmasti, he seuraavat tätä tilannetta kyllä, Palonen sanoo.
 Kuvassa Oleg Pisarenko ja hänen tyttärensä Joutsenossa vuonna 2018. Anne Laine/Yle
 Venäjältä on viime vuosina tullut väkeä erityisesti itäsuomalaisiin vastaanottokeskuksiin.  Pisarenkon perhe  kuuluu Suomesta turvaa hakeneisiin Jehovan todistajiin.
 Palonen kertoo tavanneensa vastaanottokeskuksissa Venäjältä tulleita turvapaikanhakijoita. Suomalaiset Jehovan todistajat pyrkivät järjestämään heille keskusteluseuraa ja käytännön apua.
 Venäjällä on yhteensä noin 170 000–175 000 Jehovan todistajaa. Vuoden 2017 jälkeen arviolta 5 000 heistä on lähtenyt maasta.
 – Tilanne Venäjällä on vähän sama kuin kommunistisen Neuvostoliiton aikaan. Meidän ihmiset harjoittavat siellä uskontoaan kuten haluavat, mutta tietenkin olosuhteet rajoittavat sitä. Eivät he kaikki sieltä halua pois, Palonen sanoo.
 Jehovan todistajiin kuuluvia venäläisvanhempia huolettaa Palosen mukaan erityisesti riski siitä, että heidän lapsensa otettaisiin huostaan.
 Äärijärjestöön kuulumisen nojalla se on periaatteessa mahdollista, mutta Maahanmuuttoviraston maatietopalvelun raportin mukaan ei ole tiedossa, että niin olisi käynyt Jehovan todistajiin kuuluville.
 Jehovan todistajien tiedottaja Jukka Palonen arvelee, että Jehovan todistajat, jotka eivät halua asua Venäjällä eivätkä saa turvapaikkaa Suomesta, muuttavat EU:n ulkopuolisiin maihin.  Jari Pussinen / Yle
 EU ja Yhdysvallat vastustaneet Venäjän viranomaisten toimintaa
 Monet ihmisoikeusjärjestöt ovat  kritisoineet  Jehovan todistajien kohtelua Venäjällä. Huomiota on herättänyt etenkin tanskalaisen Jehovan todistajan  Dennis Christensenin  saama  kuuden vuoden  vankeustuomio.
 Jehovan todistajia vastaan on nostettu syytteitä kokouksiin osallistumisen perusteella. Venäläisviranomaiset ovat luokitelleet yhteisön rukous- ja raamatunlukutilaisuudet äärijärjestön toiminnan jatkamiseksi.
 – Ihmiset voivat saada jopa kymmenen vuoden tuomion vain sen vuoksi, että he haluavat lukea Raamattua. Se tuntuu aika uskomattomalta, Palonen sanoo.
 Palosesta on absurdia, että asepalveluksesta kieltäytyviin Jehovan todistajiin sovelletaan Venäjällä terrorisminvastaista lakia.
 Sekä  EU  että  Yhdysvallat  ovat ottaneet kantaa venäläisten viranomaisten toimintaan ja vaatineet Venäjältä uskonnon- ja kokoontumisvapauden kunnioittamista.
 Keskustelu jutusta on auki klo 17 asti.
 Muokattu klo 15.38: Korjattu Palosen sitaatissa Raamattu alkamaan isolla kirjaimella.
 Lue myös:
 Uusi ryhmä täyttää vastaanottokeskusta Lappeenrannassa – Venäjältä tullut yli sata vainon kohteeksi joutunutta Jehovan todistajaa

Venäläisten turvapaikanhakijoiden määrä kasvoi ja laski – noin 90 prosenttia Jehovan todistajista on jäänyt ilman turvapaikkaa


Summary: Sunnuntaina saadaan nauttia vielä helteistä, mutta maanantaista alkaen koko Suomi alkaa viilentyä.

Kuluvan kesän lämpöennätys mitattiin sunnuntaina ennen kello kahta iltapäivällä Porvoon Emäsalossa. Elohopea nousi 33,6 asteeseen. Myöhemmin elohopea nousi vielä 33,7 asteeseen, mikä jäi toistaiseksi vuoden korkeimmaksi lämpötilaksi Suomessa.
 Edellinen lämpöennätys tehtiin perjantaina Ylitorniolla ja se oli 33,3 astetta.
 Myös lauantai oli suuressa osassa maata helteinen, mutta sunnuntaina lämpötila kohosi etelärannikolla vielä korkeammalle. Itä- ja Pohjois-Suomessa lämpömittarien lukemat ovat puolestaan laskeneet sunnuntaina paikoin jopa alle 20 asteen.
 – Lauantaina rannikolla virinnyt merituuli viilensi hieman pääkaupunkiseutua, mutta sunnuntaina tuulta ei pääse syntymään yhtä aikaisin päivällä. Sunnuntaina lämpötilä voi kohota hieman korkeampiin lukemiin kuin lauantaina rannikolla, ennakoi Ylen meteorologi  Toni Hellinen  lauantaina.
 Lue lisää
 Helsingin Kaisaniemessä tehtiin kaikkien aikojen lämpöennätys – edellinen 74 vuoden takaa

Nyt se tapahtui taas: Kesän lämpöennätys pamahti rikki Porvoossa


Summary: Moskovassa otettiin lauantaina kiinni lähes 1 400 ihmistä Navalnyin kutsumassa mielenosoituksessa. Joukossa oli suomalainen Ville Ropponen.

Vangittu venäläinen oppositiojohtaja  Aleksei Navalnyi  on joutunut sairaalahoitoon. Navalnyin edustajan  Kira Jarmyšin  Twitter-viestien mukaan tämä kiidätettiin moskovalaisesta vankilasta sairaalaan sunnuntaiaamuna vakavan allergiakohtauksen vuoksi.
 Ambulanssin kutsuivat vankilan työntekijät.
 Navalnyilla ei ole Jarmyšin mukaan aiemmin todettu mitään allergisia reaktioita. Jarmyš kirjoittaa Twitter-viestissään, että Navalnyin kasvot olivat sairaalaan saapuessa vahvasti turvoksissa ja hänen ihonsa punoitti.
 Jarmyš kertoo Navalnyin saavan tarvittavaa hoitoa osastolla ja olevan poliisivartiossa. Myöhemmin sunnuntaina Jarmyš julkaisi Twitterissä linkin Navalnyin asianajajan  Olga Mihailovan  Facebookissa julkaisemaan päivitykseen.
 Asianajaja kertoo vaikeuksistaan päästä tapaamaan Navalnyia sairaalassa. Poliisi on Mihailovan mukaan myös estänyt Navalnyin oman lääkärin pääsyn potilaan luo.
 – Ei tiedetä mitä on tapahtunut. Vaikean allergisen reaktion aiheuttaja on tuntematon allergeeni. Sellissä oli viisi muutakin ihmistä, jotka söivät samaa ruokaa, Mihailova kertoo.
 Sellin vangeista kukaan muu kuin Navalnyi ei ole sairastunut.
 – Vaikuttaa oudolta ja laittomalta, Mihailova jatkaa Facebook-viestissään.
 Navalvyi sai vankeustuomio keskiviikkona
 Navalnyi tuomittiin keskiviikkona 30 päiväksi vankeuteen laittoman mielenosoituksen järjestämisen vuoksi. Navalnyin koolle kutsumaan  mielenosoitukseen osallistui lauantaina Moskovassa tuhansia ihmisiä .
 Poliisit saattoivat Aleksei Navalnyin autoon oikeuden tuomittua hänet keskiviikkona 30 vuorokaudeksi vankeuteen. Sergei Ilnitsky / EPA
 Sunnuntaina myös toinen oppositiopoliitikko  Dmitri Gudkov  pidätettiin uudestaan Moskovassa, kertoo  Meduza .
 Hän oli tulossa ruokakaupasta lastensa kanssa, kun pidätys tapahtui. Gudkovin Twitter-tilillä on julkaistu video, jossa hän istuu poliisiautossa ja heittää avaimelta näyttävän esineen auton ikkunasta.
 Gudkovin mukaan hänen tapaustaan käsitellään oikeudessa maanantaiaamuna. Häntä syytetään laittoman mielenosoituksen järjestämisestä. Gudkovin mukaan hän ei itse ollut paikalla kyseisessä mielenosoituksessa.
 Gudkov pidätettiin lyhyeksi aikaa ennen lauantain mielenosoituksia, mutta oikeus lykkäsi häntä koskevien syytteiden käsittelyä 31. päivään.
 Suomalainen kiinniotettujen joukossa
 Poliisi otti mielenosoituksen yhteydessä kiinni lähes 1 400 ihmistä, mikä on ihmisoikeusjärjestö Agoran johtajan  Pavel Tšikovin  mukaan enemmän kuin koskaan aiemmin hänen urallaan. Kiinni on otettu jopa enemmän ihmisiä kuin edellisten, vuosien 2011–2012 opposition joukkomielenosoitusten aikana.
 Mellakkapoliisit ottivat lauantaina Moskovassa kiinni lähes 1 400 ihmistä vapaita vaaleja vaatineeseen mielenosoitukseen liittyen.  Yuri Kochetkov / EPA
 Yksi poliisin lauantaina kiinni ottamista oli suomalainen toimittaja ja kirjailija  Ville Ropponen , kertoo uutistoimisto STT. Hän kertoo Facebookissa joutuneensa kiinniotetuksi mielenosoituspaikalla oleskelun vuoksi.
 – He veivät minut kalteriautossa kolme varttia Moskovan ulkopuolelle, ja päästivät. Muut pidätetyt jäivät mielivaltaisesti kiinniotetuiksi, Ropponen kirjoittaa viestissään.
 Ropposen mukaan hän vapautui kahden tunnin jälkeen.
 Viranomaisten luvattomaksi kutsumalla mielenosoituksella vastustettiin Moskovan viranomaisten päätöstä kieltää useita opposition edustajia asettumasta ehdolle syyskuussa järjestettävissä paikallisvaaleissa.
 Lisää aiheesta:
 Moskovassa oppositio aikoo uhmata mielenosoituskieltoa ja marssia – Mistä vaalikapinassa kyse?
 Oppositiojohtaja Navalnyi sai 30 päivän vankilatuomion Venäjällä – uhkasi isoilla mielenosoituksilla
 Oppositiojohtaja Aleksei Navalnyi on jälleen pidätetty – mielenosoituksia aiotaan jatkaa Moskovan paikallisvaalisotkun takia

Venäjän vangittu oppositiojohtaja Navalnyi sairaalaan "vakavan allergiakohtauksen" vuoksi – Asianajaja: Vaikuttaa oudolta


Summary: Aurinko laski ensimmäistä kertaa Utsjoella sitten toukokuun 17. päivän.

Yksi kesän haikea merkkipaalu eli yöttömän yön loppuminen nähtiin sunnuntaita vasten yöllä Utsjoen keskustassa. Aurinko laski siellä ensimmäistä kertaa 72 päivään.
 Pitkäksi yö ei kuitenkaan venynyt, sillä aurinko oli pois pelistä vain reilun tunnin ajan eli kello 0.46–1.52.
 – Eikä sitäkään hetkeä ihan yöksi voi sanoa vaan paremminkin hämäräksi. Aurinko kuitenkin kajastaa tuonakin aikana, kertoo Ylen meteorologi  Toni Hellinen .
 Suomen pohjoisimmassa kylässä Nuorgamissa yötön yö kestää päivän pitempään. Aurinko laskee siellä ensimmäistä kertaa ensi yönä kello 0.42 ja nousee 1.50.
 Yö on huomattavasti pitempi eteläisessä Suomessa. Esimerkiksi Hangossa aurinko laskee ensi yönä kello 22.08 ja nousee 5.02.
 Juttua korjattu 28.7. kello 19.40. Aurinko laski Utsjoella ensimmäistä kertaa 72 päivään, ei 41 päivään, kuten jutussa aiemmin virheellisesti väitettiin.

Maaginen valo himmeni viime yönä: Yötön yö loppui Utsjoella


Summary: Hussein al-Taee (sd.) vakuuttelee, että hänen elämästään ei paljastu enää mitään sellaista, mikä voisi karkottaa äänestäjiä.

Hussein al-Taee  teki tänään paluun julkisuuteen 2,5 kuukautta kestäneen sairauslomansa jälkeen. Al-Taeen sairausloma päättyi viime viikon sunnuntaina.
 – Vointini on paljon parempi kuin muutama kuukausi sitten. On ilo olla takaisin, al-Taee kommentoi.
 Hän osallistui Karjaalla järjestettävän Faces-festivaalien yhteydessä pidettyyn ulkopoliittiseen paneelikeskusteluun. Keskusteluun osallistui myös ulkoministeri Pekka Haavisto (vihr.).
 Al-Taee ei ole näyttäytynyt julkisuudessa sairauslomansa päättymisen jälkeen.
 Al-Taee joutui sairauslomalle toukokuussa, kun hänen huhtikuussa julkisuuteen levinneet Facebook-kirjoitukset olivat aiheuttaneet kohun.
 Kirjoitusten katsottiin loukkaavan erityisesti homoja, juutalaisia, somaleja ja sunnimuslimeita.
 – Kirjoituksethan ovat sellaisia, jotka eivät edusta minua millään tavalla, Faces-festivaaleilta tavoitettu al-Taee kertoo.
 – Ihminen saa muuttua. Me, yhteiskunta ja sosiaalidemokraattinen liike, sallii sen.
 Tällä viikolla al-Taee  joutui jälleen julkisen paineen alle , kun hänen ansioluettelonsa kerrottiin sisältävän merkittäviä virheitä.
 Esimerkiksi hänen LinkedIn-profiiliinsa oli merkitty kaksi maisterin tutkintoa, vaikka hänellä on vain yksi maisterin tutkinto. Lisäksi hän oli liioitellut kansainvälisen politiikan opiskelutaustaansa.
 – Ajattelin vain puhtaasti, että toimittajat tekivät työtään, al-Taee kommentoi tapausta.
 – Sen kuin vaan uutisoivat sen, minkä näkevät parhaaksi ja minkä heidän ammattietiikkansa sallii. Ei siinä ollut mitään kummallista.
 Voiko al-Taeen elämästä sitten selvitä vielä jotain, mikä voisi horjuttaa kansalaisten luottamusta häneen?
 – Jos kenen tahansa elämää pilkotaan atomeiksi, niin kaikki on mahdollista. Varsinkin, jos ne atomit järjestetään uudelleen.
 – Mutta sanoisin, että minulla ei ole mitään sellaista, mikä vähentäisi äänestäjiä. Uskoisin, että kaikki mitä tästä lähtien voi tulla ilmi, lisää äänestäjien määrää.
 Lue lisää:
 Yle selvitti: Toinen maisterintutkinto puuttuu, korkeintaan vuosi kansainvälisen politiikan opintoja – Hussein al-Taee liioitteli opintojaan netissä

Kansanedustaja al-Taee osallistui ensimmäiseen julkiseen keskusteluun sairauslomansa jälkeen: "Jos kenen tahansa elämää pilkotaan atomeiksi, kaikki on mahdollista"


Summary: Ilmoitus on osa Iranin ydinsopimuksen murenemista.

Iran aikoo käynnistää Arakin raskasvesireaktorinsa uudelleen,  kertoo paikallinen uutistoimisto ISNA . Asiasta ilmoitti maan atomienergiajärjestön puheenjohtaja  Ali Akbar Salehi .
 Salehin mukaan atomienergia on maalle välttämättömyys eikä energian tuottamisen jatkuvuudelle ole muuta tapaa.
 Iranin ydinsopimus on ollut viime aikoina useasti tapetilla, kun Yhdysvallat irtisanoutui siitä. Ydinsopimuksen tarkoituksena on sitouttaa Iran rajoittamaan ydinohjelmaansa vastineeksi talouspakotteiden keventämiselle.
 Jo toukokuussa Iran kertoi, että se lakkaa toistaiseksi noudattamasta rajoituksia, jotka koskevat rikastettua uraania ja raskaan veden varastoja. Iran on sittemmin rikastuttanut uraania yli sovittujen rajojen.
 Lisää aiheesta:
 Israelin pääministeri syyttää Euroopan maita Iranin ydinsopimuksen hyysäämisestä
 IAEA:n entinen varajohtaja Olli Heinonen:
Iran testaa, suostuuko kansainvälinen yhteisö neuvottelemaan pakotteiden poistosta
 Iranilla on vielä pitkä matka ydinasekelpoiseen uraaniin – STUKin asiantuntija: "symbolinen liike, jolla korostetaan sopimuksen rikkomista"

Iran aikoo käynnistää raskasvesireaktorinsa uudelleen


Summary: Viikkoja jatkuneissa mielenosoituksissa vaaditaan aluejohtajan eroa ja suoraa demokratiaa.

Hongkongissa on jälleen puhjennut uusia rajuja yhteenottoja poliisien ja mielenosoittajien välillä. Poliisi yrittää ajaa mielenosoittajat kauemmaksi hallintorakennuksesta kyynelkaasun ja kumiluotien voimin.
 Poliisi on kehottanut alueella asuvia ihmisiä sulkemaan ikkunat, jotta kyynelkaasu ei pääsisi leviämään sisätiloihin.
 Uutistoimisto AFP:n mukaan useita ihmisiä on pidätetty mielenosoituksessa, jossa on vastustettu poliisien väkivaltaisia otteita.
 Poliisit ovat pidättäneet useita ihmisiä. Ritchie B. Tongo / EPA
 Toinen mielenosoittajajoukko on rakentanut barrikadeja Causeway Bayn ostosalueella.
 Mielenosoitukset ovat jatkuneet Kiinan erillishallintoalueella Hongkongissa jo viikkoja. Alun perin mielenosoittajat vaativat rikollisten luovutuksen Manner-Kiinaan mahdollistavan lakiesityksen perumista. Myöhemmin vaatimukset laajenivat aluejohtaja  Carrie Lamin  eron ja suoran demokratian vaatimiseksi.
 Mielenosoitukset kiihtyivät sen jälkeen, kun järjestäytynyt miesjoukko pahoinpiteli protestoijia viikko sitten.
 Lisää aiheesta:
 Hongkongin mielenosoittajat syyttivät poliisia triadien suojelusta ja suojautuivat virkavallan ammuksilta sateenvarjoin
 Hongkongissa väkivaltainen yö – Naamioitunut valkopaitainen joukko hyökkäsi mielenosoittajien kimppuun
 "Taistellaan yhdessä", "Jaksaa, jaksaa" – poliittisin iskulausein varustetut leivonnaiset viedään käsistä Hongkongissa

Poliisi ja mielenosoittajat ottavat taas rajusti yhteen Hongkongissa – Poliisi asukkaille: Sulkekaa ikkunat kyynelkaasun vuoksi


Summary: Tavanomaista lämpimimmistä uimavesistä kannattaa nauttia vielä tänään.

Helteet alkavat olla tällä erää hikoiltu, sillä ensi viikolla elohopean lukemat painuvat reippaasti alaspäin.
 Maantaina Varsinais-Suomessa ja Satakunnassa saatetaan päästä vielä hellelukemiin, mutta tiistaina sää viilenee koko maassa.
 – Tiistai on ensi viikon kolein päivä, sillä silloin suuressa osassa maata lämpötila painuu alle 15 asteeseen. Itä-Suomen ja Kainuun alueella esiintyy myös sateita, Ylen meteorologi  Toni Hellinen  kertoo.
 Muualla maassa sateita sen sijaan ei ole luvassa, vaan sää jatkuu rutikuivana.
 – Metsäpalovaroitus on voimassa kaikkialla paitsi Pohjois-Karjalassa, eikä siihen luultavasti tule muutosta ensi viikolla, Hellinen toteaa.
 Alkuviikko on monin paikoin pilvinen, mutta keskiviikkona ja torstaina päästään monin paikoin nauttimaan jälleen auringonpaisteesta.
 Alkuviikon lämpökartta.  Toni Hellinen / Yle Sää
 Uimavedet ovat nyt erittäin lämpimiä
 Uimavesien lämpötilat ovat nyt tavanomaista lämpimämpiä, selviää Suomen ympäristökeskuksen tilastoista. Suuressa osassa maata vesien lämpötila on 20–25 astetta.
 – Järvivedet ovat paikoin jopa viisi astetta lämpimämpiä kuin tavallisesti tähän aikaan vuodesta. Etelä- ja Keski-Suomessa uimavesien lämpötila pyörii 25 asteen molemmin puolin, Hellinen sanoo.
 Lämpimistä uimavesistä nauttivien kannattaakin pulahtaa uimaan tänään, sillä myös vedet viilenevät ensi viikolla.
 Lue lisää:

Nyt se tapahtui taas: Kesän lämpöennätys pamahti rikki Porvoossa
 Helsingin Kaisaniemessä tehtiin kaikkien aikojen lämpöennätys – edellinen 74 vuoden takaa

Helteet hellittävät ensi viikolla, kun lämpötila painuu jopa alle 15 asteeseen: "Tiistai on kolein päivä"


Summary: Vatikaani on arvostellut Israelin viranomaisia siitä, ettei Taaborin vuorelle ole vesijohtoa.

Paikka, jolla Kristus Raamatun kertomusten mukaan kirkastui, on pelastunut täpärästi tuhoutumiselta metsäpalossa. Kirkastumispaikaksi uskotulle huipulle Pohjois-Israelin Taaborin vuorelle vuonna 1924 rakennettu roomalaiskatolinen kirkko houkuttelee vuosittain satoja tuhansia pyhiinvaeltajia.
 Vuorella syttynyt metsäpalo ehti levitä laajalle alueelle ja uhkasi kirkkoa, mutta se saatiin lähes vuorokauden sammutusoperaation jälkeen taltutettua.
 – Kirkko ei vaurioitunut, sanoo palolaitoksen tiedottaja  Dudi Peretz  uutistoimisto AFP:lle.
 Kirkosta evakuoitiin palon vuoksi 12 pappia,  kertoo Jerusalem Post -lehti . Lehden mukaan Vatikaani on arvostellut Israelin viranomaisia siitä, ettei kirkon vesihuollosta ole huolehdittu.  Haaretz-lehti uutisoi  puolestaan, että Vatikaani syyttää Israelia munkkien hengen vaarantamisesta, koska paikalle ei ole rakennettu vesijohtoa.
 Israelin viranomaisten mukaan tämä on kuitenkin katolisen kirkon vastuulla.
 Eri puolilla Israelia on syttynyt tämän kesän aikana useita metsä- ja maastopaloja, joita ennätyksellinen helle, kuivuus ja kova tuuli ovat lietsoneet. Kuva on otettu Har'elin kibbutsissa toukokuun lopussa. Jim Hollander / EPA
 Eri puolilla Israelia on syttynyt viime kuukausina ennätyksellisen helteen, kuivuuden ja kovan tuulen lietsomia metsä- ja maastopaloja.

Kristuksen kirkastumisen paikaksi uskottu pyhiinvaelluskohde  pelastui täpärästi metsäpalossa Israelissa


Summary: Luitko jo nämä? Kokosimme sinulle viikon parhaita juttuja, jotka saatoit arjen kiireessä ohittaa.

Etelä-Karjalan sosiaali- ja terveyspiiri (EKSOTE)

Karkkihyllyt piiloon, pähkinät halvemmiksi, ilmaisia kehonkoostumusmittauksia – näin ylipainoiset ihmiset ja asiantuntijat ratkaisisivat suomalaisten lihomisen
 Suomalaisten liikalihavuuden poistamiseksi on suunniteltu monenlaisia konsteja. Etelä-Karjalan sosiaali- ja terveyspiiri Eksoten ravitsemusterapeutti  Jonna Alhosen  vastaanotolle tulevista asiakkaista noin joka toinen hakee apua ylipainoon. Syitä suomalaisten lihomiselle on monia, mutta yhtenä asiana Alhonen nostaa esiin elintarvikkeiden runsauden.
 Kuljettajan huomiokyky on parempi hitaammassa kaupunkinopeudessa. Emmi Korhonen / Lehtikuva
 Helsinki laskee asuinalueiden nopeusrajoituksen 30 km/h:iin ja muut seuraavat perässä – Miksi 30 on kaupungeissa parempi nopeus?
 Liikenteessä on jatkuvasti enemmän ikääntyneitä autoilijoita. Hitaammin ympäristön tapahtumiin reagoivat ikääntyneet pystyvät ajamaan autoa paremmin 30 kilometrin tuntivauhdissa.
 50 kilometrin tuntivauhdissa ajajan katse on noin 40 metrin päässä. Kun vauhtia on 30 kilometriä tunnissa, katse suuntautuu 15 metriin. Ajaja näkee paremmin ympärilleen, katse levenee. 30 nopeudessa tien sivulla olevat lapset tulevat paremmin näkyviin.
 Myös psykologia astuu tässä peliin. Kun lapset ottaa paremmin todesta, saa huono omatunto ajamaan autoa hitaammin.
 Hiilihydraatteja syödään ketogeenisessa dieetissä erittäin vähän ja rasvojen osuus on todella suuri.  Kuvassa oliiviöljyä lusikassa.  AOP
 Muodikas ketogeeninen dieetti sisältää 70 prosenttia rasvaa – voiko sillä silti laihtua? Yle selvitti dieetin hyödyt ja haitat
 2000-luvun alussa kohistiin karppauksesta, nyt muodissa on ketogeeninen dieetti. Molemmissa karsitaan hiilihydraattien määrää ruokavaliosta kovalla kädellä. Karppaajat korvasivat hiilihydraattien osuutta ravinnosta proteiineilla, rasvoilla tai molemmilla. Mistä sitten on kyse ketogeenisessä ruokavaliossa?
 Saara Särmä Jani Aarnio, Yle
 Saara Särmän kolumni: Kriisissä oleva ihminen ei aina ja koko ajan halua puhua kriisistään
 Kukaan ei varmasti tietoisesti halua lisätä kriisissä olevan ihmisen kuormitusta, mutta tulee sen usein tahattomasti tehneeksi, kirjoittaa  Saara Särmä .
 Graafikon näkemys asteroidin iskeytymisestä ilmakehään. AOP
 30 kertaa Hiroshiman ydinpommin tuhovoiman omaava asteroidi ohitti Maan "liian läheltä" ja yllättäen – "Se on kaupungintuhoaja"
 Noin sata metriä leveä ja 24 kilometriä sekunnissa lentänyt asteroidi Asteroid 2019 OK kiiti planeettamme vierestä torstaina neljän aikaan aamulla, kertoo australialainen  The Sydney Morning Herald .
 Asteroideja lentää maapallon läheisyydestä jatkuvasti. Uutinen on se, että kiven etäisyys maapallosta oli lähimmillään vain 70 000 kilometriä. Se oli verrokkeihinsa nähden todella suuri.

Viisi kiinnostavaa juttua sunnuntai-iltaan: Syyt suomalaisten lihomiselle, asteroidi ohitti Maan "liian läheltä" ja näin tuet kriisissä


Summary: A-studio selvitti, millä keinoilla maakunnat houkuttelevat väkeä palaamaan syntymäseudulleen.

“Hei! Pohjois-Karjalan porukoiden mielestä sinä olet potentiaalinen paluumuuttaja.
 Otan osaa! Vitsi vitsi!”
 Näin alkoi kutsukirje.
 Lähettäjä oli Pohjois-Karjalan maakuntaliitto.  Sonja Päivinen  sai sen silloiseen kotiinsa vantaalaisessa lähiössä.
 Pian tuli toinen kirje. Nyt Pohjois-Karjalan kotikunnalta Kiteeltä.
 Viesti molemmissa kirjeissä oli sama.
 "Muuta takaisin Pohjois-Karjalaan. Me autamme työn ja asunnon etsimisessä."
 Sonja Päivinen ei kadu muuttoaan takaisin.  Pasi Peiponen/Yle.
 Sonja Päivisellä kului yhdeksän vuotta pääkaupunkiseudulla työn perässä.
 Vantaan Koivukylä vaihtui 1, 5 vuotta sitten syntymäkuntaan Kiteen Kesälahteen.
 Asukkaita on parisen tuhatta.
 Muuttoa helpotti työpaikan järjestyminen perheen metsäalan yrityksessä.
 Sonja Päivinen Pasi Peiponen/Yle.
 “Kutsukirjeet vauhdittivat omaa muuttopäätöstäni.”  Sonja Päivinen
 5 000 kutsukirjettä.
 Kotiudu Keski-Karjalaan -kampanjassa postitettiin 2 500 kirjettä entisille kuntalaisille kahteen otteeseen.
 – Kirjeillä saatiin arviolta 15 paluumuuttajaa Keski-Karjalaan, kertoo Keski-Karjalan kuntien seutumarkkinoija  Suvi Spoof.
 Miksi suoraan henkilölle osoitettua kutsupostia lähetetään?
 Alla olevat väestöennusteet kertovat karun syyn.
 MDI on Suomen aluekehitykseen erikoistunut konsulttitoimisto.
 Alemmassa grafiikassa voit vertailla maakuntien väestöennusteita iän perusteella.

 Tilastokeskus julkaisee omat alueelliset väestöennusteet syyskuun lopussa.
 Ennuste ei lupaa hyvää maakunnille.
 Tilastokeskuksen mukaan väkiluku kasvoi tammi–kesäkuun aikana vuonna 2019 vain viidessä maakunnassa.
 Uudellamaalla (+6,2 promillea), Ahvenanmaalla (+5,1 promillea), Pirkanmaalla (+1,3 promillea), Varsinais-Suomessa (+0,4 promillea) ja Pohjois-Pohjanmaalla (+0,2 promillea).
 Pohjois-Karjala. Pasi Peiponen/Yle.
 Muissa maakunnissa väestö väheni.
 Pohjois-Karjalassa vähennys oli 4,5 promillea.
 Voimakkainta väheneminen oli Etelä-Savossa (-5,9 promillea), Lapissa (-6,0 promillea) ja Etelä-Karjalassa (-6,4 promillea).
 Muuttokampanjat ja maakunnat - mitä on tehty?
 Houkuttelevatko maakunnat paluumuuttajia ja uusia asukkaita kampanjoilla?
 A-studio kysyi tätä kaikilta Manner-Suomen 18 maakuntien liitolta.
 Vastaukset jakavat maakunnat.
 Suurin osa maakunnista ei ole kampanjoinut. Tarvetta varsinaisille omille kampanjoille ei ole, ilmenee vastauksista.
 Kampanjat ovat myös kalliita. Syyksi mainitaan julkisen rahoituksen puute.
 Joissakin maakunnissa kaupungit ja kunnat hoitavat yksittäisiä muuttokampanjoita.
 Uudenmaan liiton vastaus ansaitsee oman huomionsa.
 Uusimaa. Pasi Peiponen/Yle.
 “Miten pitää koko Suomi asuttuna
kun tuntuu haasteelliselta pitää
koko Uusimaa asuttuna?  Maakuntajohtaja Ossi Savolainen, Uudenmaan liitto
 Maakuntajohtaja viittaa kehitykseen väkirikkaimmassa maakunnassa.
 – Väestö kasvaa nyt noin joka toisessa Uudenmaan kunnassa, vaikka määrällisesti se on historiallisen voimakasta maakunnassa,  Ossi Savolainen  toteaa Ylelle.
 Maakunnat kampanjoivat idässä ja pohjoisessa
 Pohjois-Karjala, Kainuu ja Lappi ja Pohjois-Savo.
 Muuttokampanjoita tekevät etupäässä Itä- ja Pohjois-Suomen maakunnat.
 Kampanjoiden rahoituksessa käytetään muun muassa EU:n myöntämiä tukia.
 Mitä kampanjoilla on saatu aikaiseksi?
 Kainuu. Pasi Peiponen/Yle.
 Arviolta 100 työntekijää.
 Tuon verran KainuuRekry-hankeella on saatu työntekijöitä maakunnan ulkopuolelta.
 Future-Savon saavutuksia on taasen liian aikaista arvioida. Kampanja käynnistyi Pohjois-Savossa tänä vuonna, kerrotaan maakuntaliitosta.
 Tervetuloa Lappiin -kampanjan lanseerausvaiheessa tavoitettiin yli 1 000 Lappiin muuttanutta.
 Kampanja avattiin huhtikuussa kerrotaan Ylelle Lapin kuntien markkinointiyhtiöstä.
 Kuinka moni on muuttanut itse kampanjan takia jää silti hieman epäselväksi.
 Muuttajia silti hellitään Lapissa.
 Esimerkiksi Pelkosenniemellä ja Kolarissa muuttajat saavat kuntosalikortin, paikallislehden ja kylpyläalennuksen.
 Näiden lisäksi on jaettu myös oheistuotteita.
 Pasi Peiponen/Yle.
 Kolarin kunta.
 “Tähän mennessä olemme lähettäneet kortteja 30 kpl.”  Nina-Maria Möykkynen, kehitysjohtaja, Kolarin kunta
 Pellossa jaetaan pysyvästi kuntaan muuttaneille myös potkukelkka.
 Ilmianna maailmankarjalainen!
 Konstit ovat monet.
 Pohjois-Karjalan maakuntaliitto markkinoi alkuvuodesta hyväntahtoisen ilmiantokampanjan.
 "Ilmiannna maailmankarjalainen, jonka toivot muuttavan takaisin Pohjois-Karjalaan!"
 Myös läheinen muualta Suomesta kelpasi.
 Heli Räsänen Pasi Peiponen/Yle.
 – Saimme muutamassa viikossa 300 ilmiantoa.
 Heli Räsänen , Pohjois-Karjalan maakuntaliiton markkinointipäälikkö hykertelee Joensuun torilla.
 Kauimmaiset ilmiannetut maailmankarjalaiset olivat Kiinassa.
 – Nähtäväksi jää kuinka moni heistä muuttaa. Yhteydenottoja on tullut silti paljon, kymmeniä, Räsänen hehkuttaa kampanjaa.
 Purevatko enää tonttikampanjat?
 Juuan urheilutalolla on satoja entisiä juukalaisia.
 Tapahtumassa entiset kuntalaiset tapaavat sydänkesällä toisiaan..
 Juuan Rehveillä on myös kunta mainostamassa palveluitaan.
 Camilla O´Connell Pasi Peiponen/Yle.
 150 eurolla järvenrantatontti?
 Juuka tarjosi tuolla hinnalla erilaisia tontteja paluumuuttajille ja uusille asukkaille.
 Kunta vietti viime vuonna juhlavuottaan.
 Myytyä saatiin kolme tonttia.
 Kunnanjohtaja  Markus Hirvonen  on pettynyt tonttikampanjaan.
 Markus Hirvonen Pasi Peiponen/Yle.
 “Tonttikampanjat eivät vedä paluumuuttajia.
Tilalle tarvitaan laadukasta
vuokra-asuntotuotantoa.”  Markus Hirvonen, Juuan kunnanjohtaja
 Entä nyt? Millä Juuan kaltainen pieni kunta, 4 700 henkeä, markkinoisi itseään?
 Hirvosella on mainoskärki mietittynä.
 Potentiaalinen muuttaja on eläkkeelle jäänyt entinen kuntalainen.
 – Meillä on tällä hetkellä hoitajamitoitus valtakunnan tason yläpuolella.
 Tarjolla ovat siis hyvät vanhuspalvelut?
 – Hyvät palvelut, vanhuspalvelut, kyllä, kunnanjohtaja tarkentaa.
 Hirvonen jatkaa samaan hengenvetoon.
 – Jos Juuan keskustasta hankkii asunnon, lähellä ovat todella laadukkaat hoiva- ja lääkäripalvelut, Hirvonen kehuu entisten juukalaisten keskellä.
 Maakuntien ja kuntien paluumuuttokampanjoita käsitellään maanantain A-studiossa. Vieraina ovat aluetutkija Timo Aro ja Sulkavan kunnanhallituksen puheenjohtaja Kaisa Ralli. A-studio maanantaina 29.7. klo 21:00 TV1 .
 Pasi Peiponen/Yle.
 Lue myös:
 Kahden lapsen kanssa Lontoosta Suomeen – ilmoitus Facebookin roskalava-ryhmässä poiki kodin irtaimiston kotiovelle
 "Tukholma tuntuu kodilta" – Pohjanmaalta muuttaa vuosittain lähes 300 ruotsinkielistä Ruotsiin
 Juha Willman jätti toogajuhlat ja pyjamabileet ja palasi Aurinkorannikolta Suomeen lähes eläkeiässä: "Ei tämän ikäinen äijä Suomesta mitään töitä saa"

Sonja Päivinen palasi pieneen kotikuntaansa: “En ole katunut päivääkään” – Väestökadon Suomi taistelee jokaisesta uudesta asukkaasta


Summary: Kolmiulotteisissa kuvissa näkyy hämmästyttävän ehjiä yksityiskohtia laivaveneestä pilssipumppuun.

Itämeressä Ruotsin ja Viron välisissä vesissä makaava puolen vuosituhannen ikäiseksi arvioitu laivanhylky on niin hyvin säilynyt, ettei samalta ajalta ole koskaan löytynyt vastaavaa. Meriarkeologit ovat ajoittaneet hylyn alustavasti 1500-luvun alkuun.
 Hylky löytyi North Stream -kaasuputkea varten tehdyissä tutkatutkimuksissa 120 metrin syvyydestä kymmenen vuotta sitten, mutta tuolloin se vain kirjattiin löytyneeksi.
 Tämän vuoden alkukesällä Ruotsin merihistoriallinen museo tilasi MMT-yritykseltä hylyn kartoituksen. Materiaalista tehdyistä kolmiulotteisista kuvista selvisi, että pohjassa lepää meriarkeologinen aarre.
 Hylky ei sinänsä ole alueellaan poikkeuksellinen, mutta oivallinen kunto tekee siitä ainutlaatuisen, kertoo tutkimuksiin osallistuvan  Södertörnin korkeakoulun  meriarkeologian professori  Johan Rönnby .
 Hänen mukaansa alus, joka toistaiseksi saa tyytyä nimeen "Tuntematon laiva", on säilynyt paremmin kuin Vasa-laiva. 1600-luvulla neitsytmatkallaan uponneella, 1960-luvulla nostetetulla Vasalla on  museo  Tukholmassa.
 "Melkein kuin eilen uponnut"
 "Tuntematon laiva" on Kristoffer Kolumbuksen ja Leonardo da Vincin aikalainen ja silti ällistyttävän hyvässä kunnossa, tuumii tutkimuksia johtava  Rodrigo Pachero-Ruiz ., joka pitää nahdollisena, että alus on jopa jo 1400-luvun puolelta.
 Pachero-Ruiz on MMT:n meriarkeologi ja parhaillaan myös brittiläisen  Southamptonin yliopiston  vierailijaprofessori.
 – Melkein kuin se olisi uponnut eilen. Kannella mastoon nojaamassa on uskomattoman harvinainen löytö, laivavene, jolla miehistö kulki alukseen ja sieltä pois. Se on todella hämmästyttävä näky, hän kuvailee.
 Kuvissa näkyvät yhä pystyssä olevat mastot ja ehjä runko. Myös osa takiloinnista on tallessa ja kanuunat ovat asemissa kannellaan. Jäljellä ovat myös puinen käsivintturi sekä pilssipumppu. Voit katsella hylkyä tästä MMT:n  videosta .
 Löydön kunnosta on kiittäminen Itämeren olosuhteita.
 – Itämeri on aivan fantastinen laivanhylkyjen säilyttäjä. Se on pimeä, siellä ei ole virtauksia, ja ennen kaikkea sieltä puuttuvat hylkyjä tuhoavat laivamadot, selittää Rönnby.
 Ikä varmistetaan puunäytteistä
 Tutkijaryhmä aikoo palata hylylle syksyllä dokumentoidakseen sen vielä yksityiskohtaisemmin. Laivasta otetaan myös puunäytteitä ajoittamista varten. Toistaiseksi ikäarvio perustuu ennen muuta kanuunoiden tyyppiin.
 Ryhmässä on Södertörnin korkeakoulun, Southamptonin yliopiston ja MMT:n lisäksi mukana merten tarinoihin erikoistunut Deep Sea Production -tuotantoyhtiö.
 Ikä ei ole ainoa asia, joka vaatii tutkimista. Vastauksia aletaan etsiä muun muassa siihen, mihin alusta käytettiin, missä se oli rakennettu ja minkä takia se upposi.
 – Uppoamissyy ei selviä vain kuvien perusteella, mutta uppoamisen voi aavistaa tapahtuneen nopeasti, koska pelastusveneet ovat yhä paikoillaan aluksen kannella, kertoo Rönnby.
 Hylyn tai sen esineiden nostamista ei suunnitella. Nykyisen 3D-tekniikan ansiosta se voidaan tehdä virtuaalisesti, sanoo Rönnby.
 – Hylkyä voi katsella tietokoneelta, heijastaa kuvia ja jopa tulostaa niitä luonnollisessa koossa. Se on parempi tapa kuin nostaminen ja halvempaa kuin konservointi, Rönnby sanoo.
 1900-luvun alun näkemys Mars-aluksesta loistonsa päivinä.  Jacob Hägg: Makalör eller Mars, Illustrerad svensk sjöhistoria (1909)
 Laivoilla oli suuri rooli maailman muuttumisessa
 Södertörnin korkeakoulun meriarkeologisella laitoksella tutkitaan parhaillaan muitakin hylkyjä uuden ajan alkupuolelta.
 Vuonna 1495 uponneen  Gribshundenin  ja vuonna 1564 uponneen  Marsin  toivotaan täydentävät palapeliä siitä, millaiselta Euroopan elämä näytti uuden ajan alussa.
 – Euroopassa tapahtui siihen aikaan suuria muutoksia, jotka liittyivät varhaiseen globaalistumiseen ja valtioiden perustamiseen. Laivoilla oli siinä hyvin tärkeä rooli. Ilman niitä ei olisi löydetty uusia maanosia tai perustettu siirtokuntia, Rönnby toteaa.
 Mars eli Makalös, kuningas Eerik XIV:n laivaston lippulaiva, oli aikansa suurimpia sota-aluksia, isompi kuin Vasa. Mars syttyi tuleen ja räjähti Itämeren herruudesta käydyssä taistelussa.
 Myös Tanskan kuninkaan Hannu I:n lippulaivan Gribshundenin upotti tulipalo mutta hylky on silti maailman parhaimmin säilyneitä 1400-luvun aluksia. Tästä linkistä avautuu  video  sukelluksesta Gribshundeniin.
 Korjattu klo 21.10: Alus on ajoitettu alustavasti 1500-luvun alkuun, ei loppuun.

"Paremmin säilynyt kuin Vasa-laiva" – Ruotsin vesistä löytyneessä 500 vuoden takaisessa hylyssä ovat mastotkin pystyssä


Summary: Poliisi pitää syrjäseudulla piileskeleviä 18- ja 19-vuotiaita miehiä erittäin vaarallisina.

Kanadassa jatketaan kolmesta ilmeisen sattumanvaraisesta murhasta epäiltyjen 18- ja 19-vuotiaiden miesten etsintöjä. Suuretsintöihin on nyt liittynyt myös Kanadan ilmavoimat, uutisoi  Kanadan julkisen palvelun yhtiö CBC .
 CC-130H Hercules -lentokoneesta haravoidaan Manitoban provinssin koillisosan syrjäseutua, jolla nuorukaisten arvioidaan piileskelevän. Gillamin kylän lähiseutujen maastossa on erittäin tiheää ja vaikeakulkuista metsää ja paljon soita. Nuorukaisten ei uskota pystyvän selviytymään alueella pitkään.
 Etsintäalueella havaittiin lauantaina jääkarhu, josta Manitoban provinssin poliisi julkaisi kuvan Twitterissä.
 Ilmasta tehtävien etsintöjen ohella poliisit käyvät läpi alueella sijaitsevia rakennuksia ja puhuttavat asukkaita. Poliisi on ilmoittanut käyvänsä kaikissa alueen asutuissa taloissa ja autiotaloissa. Asukkaita on kehotettu pitämään ovensa lukittuina.
 Poliisin mukaan etsitty kaksikko on saattanut muuttaa ulkonäköään, ja on saattanut onnistua livahtamaan pois etsintäalueelta.
 Poliisi pitää karkuteillä olevia epäiltyjä erittäin vaarallisina.
 Kanadan poliisi on etsinyt useiden päivien ajan kateissa olleita nuorukaisia Gillamin alueella Manitoban provinssissa.  RCMP / EPA
 Tapahtumaketju alkoi kahden turistin murhasta
 Kanadaa jo kaksi viikkoa kuohuttanut tapahtumasarja sai alkunsa, kun kaksi turistia löytyi murhattuna Länsi-Kanadassa sijaitsevan Brittiläisen Kolumbian provinssin pohjoisosasta. Kohti Yhdysvaltain Alaskaa matkalla olleet yhdysvaltalainen  Chynna Deese  ja australialainen  Lucas Fowler  oli murhattu ampumalla alueella, jolla sijaitsevat Liardin kuumat lähteet.
 Murhattuna löytynyt turistipariskunta Lucas Fowler ja Chynna Deese. New South Walesin poliisi
 Neljä päivää myöhemmin Kanadan poliisi ilmoitti etsivänsä kateissa olevia 18- ja 19-vuotiaita ystävyksiä, joiden auto löytyi palavana lähes 500 kilometrin päässä kaksoismurhan tapahtumapaikasta Dease Laken eteläpuolelta. Myös  Kam McLeodin  ja  Bryer Schmegelskyn  pelättiin saattaneen joutua henkirikoksen uhreiksi.
 Noin kahden kilometrin päässä nuorukaisten autosta löytyi ammuttuna 64-vuotias kanadalainen  Leonard Dyck .
 Nopeasti poliisin epäilykset kohdistuivat kateissa oleviin nuorukaisiin. Viimeisin havainto heistä tehtiin Kanadan keskiosassa olevan Manitoban provinssin alueella. Gillamista löytyi tiistaina poltettuna auto, jonka poliisi uskoo kuuluneen murhaajiksi epäillyille nuorukaisille.
 Mitään arviota murhasarjan mahdollisesta motiivista ei ole kerrottu.
 Lisää aiheesta:
 Kanadan syrjäseudulla suuretsinnät kolmesta murhasta epäiltyjen nuorukaisten löytämiseksi – Vaikea maasto ja hyttyset riesana
 Kanadan murhamysteeri: Kaksi kadonnutta nuorukaista, murhattu turistipariskunta, ammuttu mies, palavia autoja – Poliisi: Älkää lähestykö heitä

Ilmavoimat liittyi kolmoismurhasta epäiltyjen nuorukaisten etsintöihin Kanadassa – etsintäalueella havaittiin jääkarhu


Summary: Kukaan ei tiedä, kuinka paljon pikkutalleja jo on. Uusi asetus pakottaa kaikki hevosen pitäjät rekisteröitymään ensi vuoden loppuun mennessä. Voit keskustella aiheesta tämän jutun lopussa tänään klo 19-21.

Helteisellä niityllä kaksi ponia nyhtää heinää. Laidun on liian mahtipontinen sana kuvaamaan niiden ruohoapajia. Pikemminkin kyseessä on muutama kymmentä metriä suuntaansa ulottuva jaloittelutarha.
 Ponien aitaus ulottuu lähelle naapurin tontin rajaa. Siitä eteenpäin maaseutumaisema muuttuu tiiviimmin asutuksi omakotitaloalueeksi.
 – Meillä on tässä vähän yli hehtaarin tontti. Poneille siitä on aidattu kaikkiaan puolet, ponien omistaja  Sini Liukkonen  kertoo.
 Liukkosen ponien pihatto on tehty vanhan navetan yhteyteen. Niko Mannonen/Yle
 Liukkonen asuu perheineen Mikkelin Norolassa pienen omakotitaloalueen reunamilla. Vaikka toisella laidalla tonttia on liuta naapureita vieri vieressä, on toisella puolella metsää. Koska pihapiirissä oli jo valmiina vanha navetta, oli Liukkosen helppoa alkaa haaveilla hevosista omassa kotipihassa.
 – Siitä asti, kun aloitin ratsastuksen parikymppisenä, se kyti mielessä. Nyt ponit ovat asuneet kotona kuusi vuotta.
 Vaikka Norolan kylä on melko tiiviisti asuttu, on kivenheiton päässä Liukkosen pihasta lisää talleja. Nekin ovat pieniä 2-3 hevosen paikkoja.
 Talli vanhassa navetassa, kantovesi ja lannat naapurin pellolle
 Ympäri Suomea kaupunkien liepeillä hevosharrastajat perustavat talleja kotipihoihinsa. Tontin ei tarvitse olla suuri, eikä pihassa maatilarakennuksia. Talleja tehdään autotalleihin ja varastoihin, ostetaan siirtolavakiskojen päälle rakennettuja talleja tai rakennetaan uutta.
 Liukkonen teki kahdelle ponilleen pihattotallin vanhaan navettaan.
 – Navetan lantala osoittautui hyväksi pihattotalliksi. Siinä oli seinät ympärillä ja betonilattia. Laitoimme vain vaneria seiniin tuulensuojaksi ja vedimme lantalaan sähköt.
 Liukkosen ponit pääsevät kulkemaan vapaasti sisälle ja ulos pihattoon suoraan tarhasta. Tavallisesti portti käytävälle on kiinni. Niko Mannonen/Yle
 Lisäksi Liukkonen teki navetan yhdestä huoneesta lämpimän tilan varusteille. Siellä on paitsi lämmitin, myös kosteudenpoistaja, jotta kalliit nahkavarusteet eivät homehdu. Navetassa on kuivaa säilytystilaa myös kuivikkeille ja ylisillä ponien heinille.
 Heinät ja kuivikkeet Liukkonen ostaa viljelijöiltä ja kaupasta, joten oman pellon puute ei haittaa. Tosin ponien lannasta eroon pääseminen on vaatinut kekseliäisyyttä, koska ei ole peltoa, jolle sitä voisi levittää.
 – Lantaa tulee yllättävän paljon. Sain onneksi naapurin pellolle osan. Loput tutut hakevat kasvimailleen.
 Myös säädökset lannan säilyttämisestä ovat tiukat. Lantalan pitää esimerkiksi olla kiinteäpohjainen ja katettu.
 Varustehuone on tärkeä, sillä etenkin satulat ovat arvokkaita. Usein ovessa onkin lukko. Niko Mannonen/Yle
 Ponien hoitotilaksi Liukkonen erotti vaneriseinällä käytävän pihattotallista. Siellä hoidetaan kavioiden vuolut ja eläinlääkärikäynnit.
 Juoksevaa vettä ei talliin tule. Sen Liukkonen kantaa 50 metrin matkan talosta sisältä ämpäreillä.
 –Se, että vettä ei tule on inhottavaa. Muuten tilat ovat minusta toimivat. Ponit viihtyvät hyvin.
 Harrastajien hevosmiestaidot huolestuttavat
 Keski-Suomen maaseudulla työtään tekevälle eläinlääkäri  Stella Attialle  pienet hevostallit ovat tuttuja. Hän hämmästelee, miten paljon ihmiset näkevät vaivaa saadakseen hevoset omaan pihaan. Monet käyvät päivätyössä ja sen jälkeen kotona odottaa vedenkanto, lantojen siivoaminen ja hevosten ruokinta.
 Hamppukuivike paaleja pitää olla tallissa valmiina ainakin kuusi, jotta Liukkonen saa kuivitettua pihattotallia tarpeen mukaan. Niko Mannonen/Yle
 Jos tiloja ei ole suunniteltu hevosten pitoon, voi lantalan, heinävaraston ja vesipisteen välillä kulkiessa kertyä melkoinen määrä askelia.
 – Ihmiset kantavat vettä hevosilleen valtavia määriä jostain järven rannasta matkojen päästä. Kun hevosta hoitaessani pyydän lämmintä vettä, he kaivelevat vedenkeittimen, Attia sanoo.
 Attia on huolissaan pienten tallien pyörittäjien hevosmiestaidoista. Moni oman tallin kotipihaansa pystyttänyt on taustaltaan kaupunkilainen. Kosketusta hevosenpidon perinteisiin ei useinkaan ole, eikä hiljaista tietoa ole päässyt siirtymään.
 – On voitu käydä ratsastustunneilla vuosia, mutta hevosten käsittelystä ja kouluttamisesta ei ole välttämättä kokemusta. Kun kotona on useita hevosia, voi tulla ongelmia, joiden kanssa ollaan yksin.
 "Kun ajelee maaseudulla, huomaa yhtä-äkkiä, että kas, tuohonkin pihaan on tullut pari hevosta," eläinlääkäri Stella Attia Hankasalmelta kertoo.  Niko Mannonen/Yle
 Sini Liukkosen ensimmäinen poni asui täyshoidossa ratsastuskoululla vuosia ennen kuin Liukkonen päätti ottaa sen kotipihaan. Vaikka hän oli tuolloinkin itse vastuussa omasta ponistaan, niin ratsastuskoulun ammattilaisilta tarttui yhtä jos toista tietoa.
 – Minusta kannattaa ensin pitää omaa hevosta vieraalla hoidossa ennen kuin ottaa sen omaan pihaan. Siellä oppii paljon. Oikein hirvittää, millaista olisi ollut, jos olisin aikoinaan ottanut ponin suoraan kotiin.
 Liukkonen halusi oman tallin säästääkseen aikaa ja rahaa. Kun lapset olivat pieniä, tallimatkoihin kului luvattoman paljon aikaa. Ja vaikka Liukkosen piti hankkia ponilleen kaveriksi toinenkin poni, on kahden ponin pitäminen kotona halvempaa kuin yhden täyshoidossa.
 Kaikki tallit rekisteriin 2020 loppuun mennessä
 Alunperin Liukkonen suunnitteli hankkivansa poninsa kaveriksi ison hevosen ja kunnostavansa navetan vanhoihin karsinoihin tilat eläimille. Pian kävi kuitenkin selväksi, että navetta oli eläinsuojelumääräysten mukaan liian matala, ja sen oviaukot liian kapeita. Tilojen muuttaminen määräyksiä vastaaviksi olisi ollut kohtuuttoman kallista.
 Tallien rakentamista ja hevosten pitoa säädellään useilla eri laeilla ja asetuksilla. Hevostietokeskus on koonnut niistä kattavan  tietopaketin . Lukemattomia talleja eläinlääkärikäynneillään nähneet Stella Attian mukaan harva pienen tallin pitäjä kuitenkaan tietää määräysten olemassaolosta.
 – Tavallisia ongelmia talleilla ovat liian pienet karsinat ja kulkuaukot, sekä kuivikkeiden vähäisyys. Talli voi myös olla niin pienellä tontilla, ettei hevosilla mitenkään ole riittävästi mahdollisuuksia liikkua, Attia sanoo.
 Liukkonen säilyttää heinät tallin ylisillä ladossa. Lain mukaan tallilat pitää löytyä tilaa ainakin kuukauden heinille.  Niko Mannonen/Yle
 Kukaan ei tiedä kuinka paljon pieniä, harrastelijoiden pitämiä hevostalleja on. Niitä ei valvota mitenkään, jollei joku näe syytä pyytää eläinsuojeluvalvoja erikseen paikalle. Ammattitalleilla valvontakäyntejä tehdään ainakin kerran vuodessa.
 Tallien määrää ei tiedetä, sillä tähän saakka alle kuuden hevosen talleista ei ole tarvinnut ilmoittaa kenellekään. Nyt tilanne on muuttumassa. Uuden asetuksen seurauksena kaikkien hevosia pitävien on tehtävä ilmoitus toiminnastaan Ruokaviraston  eläintenpitäjärekisteriin  . Vaikka hevosia olisi kotona vain yksi, siitä on ilmoitettava.
 Pieniä talleja on paljon, arvelee Ruokaviraston ylitarkastaja  Aapo Kangas .
 – Tällä rekisterillä voidaan parantaa hevosten hyvinvoinnin valvontaa, eläintautien seurantaa ja elintarviketurvallisuutta.
 Pientenkin tallien velvoittaminen rekisteröitymään kumpuaa Euroopassa viime vuosina levinneistä eläintautiepidemioista sekä elintarvikehuijauksista.
 – Jos nyt hevostalleilla leviäisi joku tauti, emme edes tietäisi, missä kaikkialla hevosia on.
 Hevosten kengitykset ja kavioiden hoito vaativat kiinteäpohjaisen hoitotilan. Kuvassa Liukkosen russponi Sandra. Niko Mannonen/Yle
 Sini Liukkosen mielestä rekisteri on erittäin tervetullut uudistus hevosalalle. Hän näkee sen erityisesti hevosten hyvinvointikysymyksenä. Nykyään hevosia saa puoli ilmaiseksi, ja kun niiden pitäminenkään ei kotioloissa maksa kohtuuttomasti, on vaarana, että hevonen tulee hankittua harkitsemattomasti.
 – Kun on joku viranomaistaho, minne täytyy tehdä ilmoitus, ehkä se saa harkitsemaan vähän, mitä on tekemässä.
 Eläinlääkäri Stella Attia on huolissaan samasta asiasta. Attian mielestä hevosten kotona pitämisen edullisuus on sitä paitsi harhaa. Hevosen voi ehkä ostaa halvalla, mutta jos se sairastuu, se tulee todella kalliiksi.
 – Ähkyt ovat hevosilla yleisiä, ja ähkyn hoito voi maksaa yhdellä hoitokerralla enemmän kuin hevonen on maksanut. Ja harvemmin näillä pikkutalleilla on vakuutuksia.
 Kun alkaa uuvuttaa, ponit voi siirtää ammattilaisen hoiviin
 Liukkosella menee kuukaudessa noin 120 euroa kahden ponin ylläpitoon kotona. Täyshoidosta hän maksaisi 500 euroa kuukaudessa. Tärkein ajatus ponien kotiin ottamisessa, ajan säästö, osoittautui kuitenkin turhan optimistiseksi.
 – Ajattelin, että kun ponit ovat kotona, on helppoa käydä vaikka joka päivä ajamassa tai kouluttaa poneja. Tämä kaikki muu hoito vie kuitenkin niin paljon aikaa, että ei joka päivä ehdikään touhuamaan ponien kanssa.
 Liukkonen on tehnyt pienen ratsastuskentän tontille. "Tämä on tällainen ikuisuusprojekti," hän sanoo. Niko Mannonen/Yle
 Liukkonen on aika ajoin väsähtänyt ponien hoidon sitovuuteen. Ruokaa täytyy antaa useita kertoja päivässä, lannat täytyy siivota tallista ja tarhoista lähes päivittäin. Lisäksi on aitojen korjaamista, heinäkuormien purkua, kuivikkeiden ostoreissuja ja milloin mitäkin pientä. Pienistä asioista kertyy lopulta paljon työtä.
 Etenkin talvet ovat välillä työläitä, ja Liukkonen onkin laittanut poninsa takaisin täyshoitoon jo useampana talvena. Ensi talvesta hän ei ole vielä tehnyt päätöstä.
 – Riippuu rahasta, siitä miten työläältä tämä tuntuu ja mitä muita suunnitelmia meillä on elämässä.
 Oman tallin perustamista Liukkonen ei silti kadu. Jos voisi aloittaa kaiken alusta, hän ottaisi vieläkin ponit kotiin.
 – Ihaninta on, kun ne hörisevät aamulla, kun menen talliin ja innostuvat minut nähdessään. En olisi etukäteen uskonut, kuinka tärkeitä perheenjäseniä niistä tulee.

Hevoshullut tytöt kasvoivat aikuisiksi ja nyt he toteuttavat lapsuuden unelmiaan: pieniä talleja nousee jopa omakotitalojen pihoille


Summary: Viranomaisia on arvosteltu kyvyttömyydestä rikosjutussa, jossa 65-vuotias mies on tunnustanut tappaneensa kaksi ihmistä.

Romaniaa kuohuttava murhatapaus on johtanut maan sisäministerin  Nicolae Mogan  eroon. Raivostuneet romanialaiset ovat syyttäneet viranomaisia kyvyttömyydestä sen jälkeen, kun Etelä-Romanian Caracalissa paljastui kaksi murhaa.
 Moga ehti toimia sisäministerinä alle viikon.
 65-vuotias caracalilainen mies on tunnustanut tappaneensa 15-vuotiaan  Alexandra Macesanun  ja 18-vuotiaan  Luiza Melencun . Viranomaiset epäilevät, että uhreja saattaa olla enemmän.
 Erityisesti 15-vuotiaan tytön kohtalo on nostattanut raivoa, sillä miehen sieppaama ja raiskaama tyttö yritti saada apua soittamalla kolme kertaa hätänumeroon. Viranomaiset kuitenkin toimivat niin hitaasti, että mies ehti tappaa tytön ennen poliisien saapumista 19 tuntia myöhemmin.
 Viranomaiset olivat hidastelleet niin tytön vanhempien tekemän katoamisilmoituksen rekisteröimisen, puheluiden jäljittämisen kuin täysin tarpeettoman kotietsintäluvan hakemisen kanssa.
 Tapauksen vuoksi on järjestetty useita mielenosoituksia eri puolilla Romaniaa. Esimerkiksi maanantaina kymmenet teini-ikäiset marssivat Caracalissa kantaen kylttejä, joissa luki muun muassa "Hei 112, olen Alexandra ja haluan elää".
 Romanian poliisijohtaja ja useita alemman tason virkamiehiä on erotettu tapauksen vuoksi. Lisäksi useiden poliisien toimia tutkitaan.
 Lisää aiheesta:
 Tuhannet protestoivat siepatun 15-vuotiaan tytön kohtaloa Romaniassa – viranomaisilta kesti 19 tuntia saapua auttamaan, henkirikosta epäillään

Apua turhaan soittaneen siepatun tytön murhasta noussut raivo johti sisäministerin eroon Romaniassa


Summary: Kokoomusjohtaja Petteri Orpon mielestä Rinteen hallitus toimii oikein, kun se EU-puheenjohtajana ajaa tukileikkuria unionin perusarvoja polkeville jäsenmaille.

Kesälomailevalla  Petteri Orpolla  (kok.) alkaa olla päivä päivältä vähemmän ymmärrystä Unkarin pääministeriä  Viktor Orbania  kohtaan, vaikka miehet johtavatkin kokoomuslaisia veljespuolueita.
 Orpon mielestä Orban pyrkii kääntämään kaiken huomion pois Unkarin demokratian epäkohdista ja käy vastahyökkäykseen yhä rajummin.
 Viikonvaihteessa  osansa sai parhaillaan EU-puheenjohtajamaana toimiva Suomi .
 Orbania vaikuttaa ärsyttävän erityisesti se, että Suomen mielestä EU-tukia saavien jäsenmaiden on noudatettava unionin yhteisiä arvoja kuten esimerkiksi oikeusvaltioperiaatetta, johon sisältyy muun muassa riippumaton tuomioistuinlaitos, ihmisoikeuksien kunnioittaminen ja sananvapaus.
 Orpon mielestä Rinteen hallitus toimii oikein, kun se EU-puheenjohtajana korostaa, että vastaisuudessa unionin yhteisiä arvoja rikkovilta mailta kuten Unkarilta pitää voida leikata EU-tukia.
 Orbanin mukaan Suomi ei voi huomautella Unkarin demokratian puutteista, kun Suomella itsellään ei ole perustuslakituomioistuinta, tuomarit nimittää presidentti ja eikä Suomen Akatemia ole riippumaton vaan opetusministeriön talutusnuorassa.
 Orpolta tunnustusta Tuppuraiselle
 Orposta Orban on Suomi-kritiikissään täysin väärässä.
 – Jos yhden maan pääministeri arvostelee Suomea perusteettomasti ja mielestäni vielä vääristellyin tiedoin niin silloin hallituksen ja Suomen pääministerin pitää siihen vastata ja puolustaa Suomea ja oikaista selkeitä vääriä tietoja, hän sanoo.
 Orpo antaa tunnustusta Eurooppa-ministeri  Tytti Tuppuraiselle  (sd.),  joka on torjunut myös aiemmat unkarilais-kritiikit .
 – Ministeri Tuppurainen on toiminut suoraselkäisesti ja hyvin näissä asioissa ja täysi tuki sille työlle, mutta kun kyseessä on pääministerin näin avoin hyökkäys Suomea kohtaan väärin tiedoin niin odotan kyllä oman pääministerimme, Suomen pääministerin kannanottoa asiaan.
 –Tämä on minusta sen verran vakava kysymys, että Suomea ja Suomen mainetta tahrataan tällä tavalla.
 Orbanin puoluetoverit jäähyllä EPP-ryhmästä
 Orpo on arvostellut Orbania  ja Unkarin demokratian kapenemista ennenkin.
 Viime syksynä Orpo isännöi Europarlamentin keskustaoikeistolaisen kansanpuolueen EPP-ryhmän kokousta Helsingin messukeskuksessa. Ennakko-odotuksista poiketen Fidesz-puoluetta ei vielä silloin erotettu EPP-ryhmästä.
 Eikä ole erotettu vieläkään, vaan puolue pantiin kevättalvella eräänlaiselle "jäähylle" EPP-ryhmästä. Nyt asiantuntijat valmistelevat "viisasten raporttia", jonka suosituksia odotetaan syksyllä.
 Orpon mielestä on kaksi vaihtoehtoa: joko unkarilaisten on muutettava tapojaan ja palattava ruotuun tai edessä on ero EPP:stä.
 Ylen tietojen mukaan keväällä parlamenttiryhmä ei uskaltanut edetä äänestämään unkarilaisten erottamisesta, sillä takeita eroa kannattavien enemmistöstä ei ollut.
 Nyt Orpo uskoo, että enemmistö ryhmästä vaatii ainakin puoluetta palaamaan takaisin EPP-ryhmän poliittisille linjoille ja toimimaan EU:n yhteisten arvojen mukaisesti.
 Lisää aiheesta:
 Professori Tuomas Ojanen Unkarin kritiikistä: Valtiosääntötuomiostuin ei ole oikeusvaltion tae, monissa muissakaan länsivaltioissa sitä ei ole
 Unkarin pääministeri Viktor Orbán arvosteli rajusti Suomea – eurooppaministeri Tytti Tuppurainen: Suomi tekee sen, mikä sille EU:n puheenjohtajamaana kuuluu
 Mistä Orbánin hyökkäys Suomea vastaan johtuu? Yle selvitti asiaa Unkarin poliittisen eliitin kesäpäivillä
 Unkarin Orbán pahoitteli Orpolle "hyödyllinen idiootti" -lausuntoaan – Orpo: Kirjelmöinti ei auta

Kokoomusjohtaja Petteri Orpo: Orbanin Suomi-kritiikki rajua ja perusteetonta, vaatii pääministeri Rinteeltä vastalausetta


Summary: Hiljaisuuden muurin murtaminen on tärkeää lapsiin kohdistuvien seksuaalirikosten ehkäisemisessä, sanovat asiantuntijat.

Kun epäily Helsingin Laajasalossa lapsiin kohdistuneesta rikossarjasta tuli julkisuuteen maanantaina, yksi huomiota herättävä asia tapauksessa oli aika.
 64-vuotiaan miehen tekemien seksuaalirikosten sarjan  epäillään alkaneen jo vuonna 2006 . Kuitenkin teot alkoivat paljastua poliisille vasta alkuvuodesta 2019. Tällä hetkellä mies on vangittu epäiltynä 25 rikoksesta.
 Kenen tahansa oikeustajua koettelee ajatus lapsiin kohdistuvasta rikossarjasta, joka jatkuu yli kymmenen vuotta. Valitettavasti se on kuitenkin hyväksikäyttörikoksille ominaista. Tähän on monia syitä, joista osaan pystymme vaikuttamaan.
 Olen nähnyt lasten hyväksikäytöstä rikosjuttuja, joissa on oltu hovioikeudessa seitsemän vuotta sen jälkeen kun rikos on tullut ilmi.  Julia Korkman
 Mitä nuorempi uhri on, sitä vaikeampi hänen on ymmärtää tapahtunutta ja sen syitä. Lapsella ei myöskään ole välttämättä sanoja, joilla hän kuvaisi hyväksikäyttöä.
 Ja vaikka vastuu hyväksikäytöstä on aina tekijällä, uhri tuntee usein häpeää. Näin voi käydä esimerkiksi silloin, kun uhrikin on tehnyt jotain luvatonta, kuten mennyt hyväksikäyttäjän asuntoon alkoholin tai huumeiden toivossa.
 – Jos lapsi tai nuori ei pysty ymmärtämään, miksi hän joutui rikoksen uhriksi, hän syyttää enemmänkin itseään kuin tekijää. Ja jos hän joutuu uudestaan seksuaalisen kaltoinkohtelun uhriksi, syyllisyys kasvaa entisestään: "Miksi en kertonut ensimmäisen kerran jälkeen?" kertoo erityisasiantuntija  Nina Vaaranen-Valkonen  Pelastakaa lapset ry:stä.
 Pahan salaisuuden murtaminen on ihan valtavan tärkeää.  Nina Vaaranen-Valkonen
 Vaaranen-Valkonen kertoo erään lapsena seksuaalirikoksen uhriksi joutuneen kuvanneen sitä "elämääkin suuremmaksi häpeäksi". Terapiassa potilas kuitenkin sanoi oppineensa, että häpeää hoidetaan paljastumalla.
 – Hän sanoi haluavansa, että kaikki tietäisivät sen. Pahan salaisuuden paljastaminen turvallisessa suhteessa, esimerkiksi psykoterapiassa, on ihan valtavan tärkeää toipumisen kannalta, Vaaranen-Valkonen sanoo.
 Valtaosa seksuaalirikosten alaikäisistä uhreista on teini-ikäisiä tyttöjä. Uhreissa on kuitenkin myös poikia, ja heidän on kansainvälisten tutkimusten mukaan vieläkin vaikeampi puhua kokemuksistaan kuin tyttöjen.
 – Se voi liittyä yhteiskunnan antamaan roolitukseen, jossa tytöt ovat aina uhreja ja miehet aina tekijöitä – vaikka näin ei aina ole, miettii oikeuspsykologian dosentti, Åbo Akademin tutkija  Julia Korkman .
 Julia Korkman  Jani Laukkanen
 Entistä harvempi tapaus vaietaan
 Suomessa ja myös muissa Pohjoismaissa on kuitenkin tultu paljon eteenpäin lapsiin kohdistuvien seksuaalirikosten paljastamisessa. Yksi syy siihen on nimenomaan häpeän ja hiljaisuuden muurin murtaminen.
 Viime vuosikymmenien aikana poliisille tehdyt ilmoitukset lapsen seksuaalisesta hyväksikäytöstä ovat yleistyneet. Järjestelmällisten lapsiuhritutkimusten mukaan hyväksikäyttötapaukset ovat kuitenkin samalla aikavälillä vähentyneet. Rautalangasta: rikoksia tapahtuu vähemmän, mutta niistä ilmoitetaan herkemmin.
 – Lasten ja nuorten kanssa uskalletaan puhua seksuaalisuudesta, alastomuudesta ja kehosta enemmän kuin aikaisemmin. Myös netti on tarjonnut hyviä väyliä nuorille pohtia seksuaalisuutta, miettii Korkman kehityksen syitä.
 Eräässä selvityksessä Korkman haastatteli keski-ikäisiä miehiä, jotka kertoivat joutuneensa lapsena miespuolisen papin hyväksikäyttämäksi. Miesten mukaan heillä ei tuolloin ollut edes sanoja sen kuvaamiseen, mitä oli tapahtunut. Nyt sanoja on.
 Myös netti on tarjonnut hyviä väyliä nuorille pohtia seksuaalisuutta.  Julia Korkman
 Nina Vaaranen-Valkonen kiittää kehityksestä myös poliisia, joka on onnistunut kouluttamaan henkilöstöään toimimaan tehokkaasti ja lasta kunnioittavasti lapsiin kohdistuvaa seksuaaliväkivaltaa selvittäessään.
 – Meidän kaikkien vastuulla on, miten lapsiin ja nuoriin kohdistuvasta seksuaaliväkivallasta puhutaan. Jos puhutaan, että se rikkoo koko loppuelämäksi eikä siitä voi toipua, miten oletamme että lapset ja nuoret uskaltavat kertoa siitä?
 Helsingin kaupungin itäisen nuorisotyön aluepäällikkö  Katri Kairimo  sanoo maanantaina julkisuuteen tulleen tapauksen osoittavan, että seksuaalikasvatukseen ja -terveyteen pitäisi kiinnittää vieläkin enemmän huomiota. Se koskee niin vanhempia, koulujen henkilökuntaa kuin nuorisotyöntekijöitä. Esimerkiksi nuorisotyön huono tavoitettavuus kesäaikaan on hänestä riski.
 – Tämä on meille iso haaste. Nuorisotyön pitäisi pystyä toimimaan syys-, kevät- ja kesäkaudella.
 "Tämä on meidän heikoin kohta"
 Suomessa poliisi on saanut 2000-luvulla yhteensä yli 21 000 ilmoitusta lapsen seksuaalisesta hyväksikäytöstä tai törkeästä lapsen seksuaalisesta hyväksikäytöstä. Tapauksista on selvitetty lähes 77 prosenttia, mikä on paljon moneen muuhun rikollisuuden lajiin verrattuna.
 Selvittäminen on kuitenkin työlästä. Se näkyy esimerkiksi siinä, miten poliisilla oli vielä viime vuonnakin edelleen tutkittavana yli tuhat tapausta, jotka ovat tulleet poliisin tietoon kymmenen vuotta aiemmin.
 Asiantuntijoiden mukaan  järjestelmän suurin ongelmakohta on oikeusprosessin kesto .
 – Olen nähnyt lasten hyväksikäytöstä rikosjuttuja, joissa on oltu hovioikeudessa seitsemän vuotta sen jälkeen kun rikos on tullut ilmi. Siinä on mennyt puolet lapsen elämästä, Korkman sanoo.
 – Näkisin, että tämä on meidän heikoin kohta ja häpeäksi yhteiskunnalle.
 Hyväksikäytön uhrille oikeuden ratkaisu voi edesauttaa toipumista. Kun oikeudenkäyntiä ja sen lopputulosta joutuu odottamaan vuosia, se on raskasta kaikille osapuolille. Tieto siitä voi jopa vaikuttaa siihen, haluavatko uhrit kertoa kokemastaan hyväksikäytöstä.
 – Jos pitäisi itse aikuisena ajatella, että teen rikosilmoituksen ja siitä alkaisi 3–5 vuoden prosessi, jossa pitää koko ajan pitää mielessä itseen kohdistunut seksuaalirikos, se on aivan järkyttävän pitkä aika ja hidastaa toipumista. Kun kyse on lapsista ja nuorista, tilanne on suorastaan kestämätön. Siinä on meillä paljon tekemistä, Vaaranen-Valkonen sanoo.
 Lue myös:
 Mitä sanoisit, jos lapsesi tulisi kertomaan seksuaalisesta ahdistelusta? Tässä jutussa voit kokeilla – saat myös palautetta sanavalinnoistasi
 Tuore tuomio valottaa, miten lapsen metsästäjä toimii verkossa: Olet kaunis ja ihana tyttö, rakastan sinua tavalla, jolla kukaan muu ei ole ennen rakastanut

Yhä harvempi lapsiin kohdistuva seksuaalirikos jää salaisuudeksi – uhrin näkökulmasta rikosten selvittäminen vie silti "järkyttävän kauan"


Summary: Yksi maailman tämän hetken seuratuimmista räppäreistä on tänään joutunut vastaamaan pahoinpitelysyytteeseen Tukholmassa.

Rap-artisti  A$AP Rocky , oikealta nimeltään  Rakim Mayers , on noussut tämän kesän kansainväliseksi puheenaiheeksi. Pahoinpitelystä syytteen saaneen räppärin pidätystä on kommentoitu Yhdysvaltojen presidenttiä myöten.
 Monelle amerikkalainen A$AP Rocky, 30, ei sano nimenä juuri mitään. Hän on räppäri, laulaja, tuottaja, malli ja näyttelijä. Artisti on menestynyt etenkin kotimaassaan ja ollut kaksi kertaa Grammy-palkintoehdokkaana.
 A$AP Rocky on elänyt todellisen amerikkalaisen unelman ryysyistä rikkauksiin. Hän kasvoi rankoissa oloissa huumeiden ja väkivallan keskellä. Väkivaltaisuudet ovat seuranneet artistin elämässä miljoonien dollarien levydiileistä huolimatta.
 A$AP Rocky ottaa kontaktia yleisöön keikalla Las Vegasissa vuonna 2013. AOP
 Rankka lapsuus
 New Yorkin Harlemissa syntyneen Rakim Mayersin lapsuus ei ollut ruusuinen. Poika oli juuri alkanut räppäämään 8-vuotiaana, kun hänen barbadoslainen isänsä päätti perheen muuttavan Pennsylvaniaan. Isä joutui huumeiden myynnistä vankilaan, kun poika oli 12-vuotias.
 Rakimin äiti päätyi lastensa kanssa kodittomana ensiksi Pohjois-Carolinaan ja lopulta takaisin New Yorkiin. Kun Rakim oli 13-vuotias hänen vanhempi veljensä ammuttiin kuoliaaksi Harlemissa.
 Poika asui kadulla äitinsä ja siskonsa kanssa ja he yöpyivät kodittomien majapaikoissa. Kurja elämä ajoi hänet myymään huumeita – 15-vuotiaana hän kauppasi crackia Bronxissa. Hän sai pienen tuomion jäätyään kiinni.
 Perheen menetykset ovat jatkuneet, sillä isä kuoli vuonna 2012. Isosisko puolestaan menehtyi huumeiden yliannostukseen vuonna 2016.
 Veljen opeista listakärkeen
 Pikkuletit ovat osa A$AP Rockyn brändiä. Ne ovat muisto isoveljestä, joka opetti hänet räppäämään. Toden teolla rap-musiikki tuli Rakimin elämään vuonna 2007, kun hän liittyi Harlemissa A$AP Mob -nimiseen ryhmään, johon kuului räppäreiden lisäksi esimerkiksi musiikkivideoiden tekijöitä ja muotisuunnittelijoita.
 A$AP Rocky keikalla Lontoossa vuonna 2013. AOP
 Vuonna 2011 julkaistiin A$AP Rockyn  musiikkivideo Purple Swag , mikä sai levy-yhtiöt kiinnostumaan artistista. Myöhemmin julkaistu mixtape  Live. Love. A$AP  sai paljon kehuja kriitikoilta ja sen myötä räppäri solmi kolmen miljoonan dollarin levytyssopimuksen RCA Recordsin kanssa.
 Pari vuotta myöhemmin räppärin esikoisalbumi  Long. Live. A$AP  nousi Yhdysvaltojen albumilistan kärkeen. Samoin teki hänen kakkosalbuminsa  At. Long. Last. A$AP , joka julkaistiin vuonna 2015. Artistin viimeisin albumi  Testing  on viime vuodelta.
 A$AP Rocky on esiintynyt myös useiden muiden artistien, kuten  Draken ,  Kanye Westin ,  Selena Gomezin ,  Alicia Keysin  ja  Lana Del Reyn  kappaleilla.
 Oma vai mustien etu?
 Monen rankoista oloista kuuluisuuteen nousseen mustan räppärin tyyliin kuuluu käyttää näyttäviä koruja. A$AP Rocky ei ole tässä poikkeus. Hänellä nähdään usein kullalla tai timantein koristeltuja hammaspäällysteitä ja kaulassa roikkuu tukku isoja koruja.
 Räppäri on myös erittäin kiinnostunut muodista ja pitää yllään huippusuunnittelijoiden vaatteita. Hän onkin tehnyt omia vaatemallistoja esimerkiksi Guess-vaatemerkin ja muotisuunnittelija Raf Simonsin kanssa.
 A$AP Rocky esiintymässä Hampurissa vuonna 2013. AOP
 GQ-julkaisun  tuoreessa artikkelissa  kysytään, onko A$AP Rocky jälleen yksi musta artisti, jonka tarkoituksena on vain saavuttaa itselleen luksuselämä. Jutussa viitataan räppärin aikaisempiin haastatteluihin, joissa hän sanoo, etteivät häntä kiinnosta afroamerikkalaisten sosiaaliset ja poliittiset ongelmat.
 Vuonna 2014 Fergusonissa puhkesi mellakoita, kun valkoinen poliisi ampui aseettoman mustan nuoren miehen. Pari vuotta myöhemmin A$AP Rocky kommentoi tapausta Time Out -lehden haastattelussa.
 – En halua puhua Fergusonista, koska en asu siellä. Asun Sohossa ja Beverly Hillsissä. En pysty samaistumaan.
 Katujen kasvatin käsirysyt
 Vuosien varrella A$AP Rocky on liitetty useisiin väkivaltaisiin yhteenottoihin. Vuonna 2013 nainen syytti räppärin läpsäisseen häntä musiikkifestivaaleilla. Räppäri kiisti tapahtuneen ja asia sovittiin oikeuden ulkopuolella pari vuotta myöhemmin.
 Vuonna 2016 artisti joutui käsirysyyn Uudessa-Seelannissa, kun hän yritti estää miehen pääsyn samaan hissiin.
 Tämän vuoden alussa räppäri oli osana kadulla syntynyttä kahakkaa Torontossa Kanadassa.
 A$AP Rocky esiintymässä Sonar Festivalilla Barcelonassa vuonna 2015. Marta Perez / EPA
 Yli seitsemän vuotta sitten tehdyssä  GQ:n haastattelussa  A$AP Rocky sanoi, että häntä luullaan usein väärin perustein gangsteriksi, vaikka hän kavereineen usein tappeleekin. Heti perään hän kertoi juuri lyöneensä miehen tajuttomaksi musiikkifestivaaleilla.
 Lue myös:
 Kohuräppäri oikeuden edessä Tukholmassa – ruotsalaismedian mukaan uhri vaatii noin 13 000 euron vahingonkorvauksia

Kohuräppäri A$AP Rocky myi kodittomana teininä huumeita, sai miljoonien levytysdiilin ja on usein liitetty väkivaltaisuuksiin


Summary: A-studio tekee erikoislähetyksen Helsingin Kansalaistorilta torstaina. Mitä poliitikoilta pitäisi kysyä? Ehdota meille!

Lähetyksessä kahdeksan poliitikon paneeli ruotii päivän polttavia aiheita, kuten työllisyyttä ja mielenterveyskysymyksiä.
 Etsimme yleisökysymysten esittäjiä A-studion suoraan erikoislähetykseen Helsingin Kansalaistorille  torstaina 1. elokuuta  kello 21. Lähetystä voi seurata myös televisiosta ja Areenasta.
 Vieraana lähetyksessä on kahdeksan eduskuntapuolueen poliitikkoa. Hallituksesta lähetykseen osallistuvat  Emma Kari  (vihr.),  Katri Kulmuni  (kesk.),  Sanna Marin  (sd.),  Anders Adlercreutz  (rkp.) ja  Paavo Arhinmäk i (vas.). Oppositiosta lavalla nähdään  Sari Essayah  (kd.),  Jussi Halla-aho  (ps.) ja  Petteri Orpo  (kok.).
 Mitä sinä haluaisit kysyä ja keneltä?
 Kerro kysymyksesi alla olevalla lomakkeella.
 Voit esittää ehdotuksiasi myös whatsapp- tai tekstiviestillä numeroon 044 421 0557 tai kirjoittamalla sähköpostia osoitteeseen hanna.asikainen@yle.fi.
 Mikäli olet kiinnostunut osallistumaan suoraan lähetykseen, muistathan laittaa mukaan yhteystietosi!
 Mistä 60 000 uutta työpaikkaa ja terapiaa tarvitseville?
 Kesäkuussa työllisyysaste oli  72,5 prosenttia . Hallituksen tavoite on 75 prosenttia. Miten temppu tehdään?
 Keinoiksi on esitetty muun muassa  aktiivimallin purkamista  ja  työperäisen maahanmuuton  lisäämistä.
 Viime aikoina on keskusteltu paljon myös työssä  jaksamisesta  ja mielenterveydestä. Tällä hetkellä  vain puolet  mielenterveysongelmista kärsivistä pääse hoidon piiriin.
 Nopeampaa avun saamista vaativa  kansalaisaloite terapiatakuusta  eteni heinäkuussa eduskuntaan.
 A-studion live-lähetys on osa Ylen Kaupunkifestivaali  Pointtia . Ohjelman juontavat Marja Sannikka ja Olli Seuri. Yle TV1 ja  Areena  torstaina 1.8. kello 21.05 #yleastudio #pointti2019
 Lue lisää:
 Kohtaa tutut kasvot Pointti-festivaalilla elokuussa: "Ilman yleisöä ei ole ohjelmiakaan"

Mistä lisää töitä tai terapiaa tarvitseville? Tule kysymään aiheesta poliitikoilta A-studion livelähetykseen Kansalaistorille!


Summary: Seitsemänvuotias lapsi kuoli kotonaan viime jouluaattona, kun hänen 37-vuotias enonsa puukotti häntä.

Helsingin käräjäoikeus on tuominnut Helsingin Arabianrannassa  viime jouluaattona  tapahtuneesta henkirikoksesta syytetyn miehen syyntakeettomana murhaan.
 Päivitämme juttua ja kerromme pian lisää.
 Aiheesta aiemmin:
 Syyttäjä: Helsingin Arabianrannan murhasta syytetty oli syyntakeeton – Käräjäoikeus käsitteli henkirikosta suljetuin ovin
 Arabianrannan murhatutkinta valmistui: Ei  viitteitä kunniaväkivallasta, yksittäisen henkilön impulsiivinen teko
 Arabianrannan murhasta epäilty määrättiin mielentilatutkimukseen kesken esitutkinnan – kertonut kuulusteluissa harhoista

Helsingin Arabianrannan henkirikoksesta syytetty tuomittiin syyntakeettomana murhasta


Summary: Suuri osa törkeistä rikkomuksista johtui jätteiden dumppaamisesta ympäristöön.

Esitutkintaviranomaisille tutkintaan tulleiden ympäristörikosten määrä on kasvussa. Tämä selviää juuri valmistuneesta Suomen kansallisen ympäristörikosten seurantaryhmän katsauksesta.
 Viime vuonna esitutkittavana oli 202 ympäristön turmelemista, 12 törkeää ympäristön turmelemista. Ympäristörikkomuksia oli 246 kappaletta ja luonnosuojelurikoksia 53. Kaiken kaikkiaan Rikoslain alaisia ympäristörikoksia oli siis 517 kappaletta.
 Esimerkiksi vuonna 2014 esitutkittavana oli kaikkiaan lähes 100 ympäristörikosta vähemmän, tuolloin luku oli 423.
 – Luonto- ja ympäristöarvojen merkitys ja niiden suojelu ovat viime aikoina korostuneet johtuen osaltaan ilmastonmuutoksesta, poliisitarkastaja ja kansallisen ympäristörikosten seurantaryhmän puheenjohtajana toimiva  Arto Hankilanoja  Poliisihallituksesta arvioi poliisin tiedotteessa.
 Hankilanojan mukaan törkeät ympäristön turmelemisen tekomuodot toteutetaan tyypillisesti liiketoiminnan yhteydessä.
 Valtaosa törkeistä tekomuodoista liittyvät erilaisten jätteiden muodossa tapahtuneeseen ympäristön pilaamiseen sekä osin tai kokonaan lupaehtojen vastaiseen toimintaan.
 – Ilmastonmuutoksen voidaan jo nykyisellään arvioida vaikuttavan Suomen luontoon sekä eläin- ja eliökantaan haitallisesti. On odotettavissa, että ilmastonmuutoksen hillitsemiseksi tullaan antamaan uutta tiukkenevaa sääntelyä, joka tuo päästöjen vähentämiseen ja jätteiden käsittelyyn liittyviä teknisiä ja taktisia kustannuksia nostavia vaatimuksia. Tämän johdosta ympäristörikokset, joissa laistetaan päästöjen ja jätteiden asianmukaisesta käsittelystä minimoiden suojelutoimista aiheutuvat kustannukset, muodostuvat toimijoilleen yhä tuottoisammaksi rikoshyödyksi, Hankilanoja kertoo poliisin tiedotteessa.
 Ympäristörikosten vakavuutta arvioitaessa huomioidaan tavoitellun rikoshyödyn suuruuden lisäksi haittavaikutukset luonnolle.
 Ympäristörikoslainsäädännön intressinä on monimuotoisen ja puhtaan luonnon säilyttäminen.
 Täältä pääset katsomaan  ympäristökatsauksen  kokonaisuudessaan.

Luontoarvot korostuvat – ympäristörikosten määrä lisääntyy silti


Summary: Aleksanteri II:n aikaan -kansanooppera sijoittuu 1800-luvun Kouvolaan.

– Suomen omaan rahaan lupa pitää antaa, Aleksanteri nyt tästä suurta huolta kantaa...
 Elimäen museonäyttämöllä Kouvolassa raikaa laulu, kun noin kahdeksankymmenen esiintyjän joukko treenaa lauantain ensi-iltaa varten.
 Aleksanteri II:n aikaan  -kansanoopperan käsikirjoittaja ja säveltäjä  Jouni Sjöblom  soittaa pianoa ja nyökyttää kappaleen tahtiin.
 Juuri kappaleiden kirjoittamisesta hän ammensi inspiraatiota uusimman kansanoopperansa käsikirjoittamiseen.
 Muusikko ja kuoronjohtaja Jouni Sjöblom sai Kouvolan kulttuuripalkinnon vuonna 2018.  Tiina Karppi / Yle
 Aleksanteri II:n aikaan  on Jouni Sjöblomin toinen kansanooppera. Niistä ensimmäinen,  Kustaan sota , sai ensi-iltansa vuonna 2015 ja sitä esitettiin kaksi kesää Anjalassa Kouvolassa.
 Venäjän keisari Aleksanteri II:sta kertovaa kansanoopperaa esitetään myös toista kautta. Nimensä mukaisesti siinä kuvataan, millaista toimeliaisuutta keisarin uudistukset synnyttivät nykyisen Kouvolan alueella. Hänen valtakautensa ulottui vuodesta 1855 vuoteen 1881 saakka.
 Maria Wilhelmiinaa näyttelevä Sara Hautamäki on innoissaan esityskauden alkamisesta. Tiina Karppi / Yle
 Uudistuksiin kuuluivat muun muassa Pietarin radan sekä Nykyisen Kouvolan alueella sijaitsevan Korian sillan rakentaminen.
 – Etsin paikallishistoriasta merkittävää hetkeä, josta voisin tehdä näytelmän. Sen jälkeen valitsin siihen kiinnostavia henkilöitä ja aloin tehdä heistä lauluja. Sitä kautta myös käsikirjoitus ja juoni alkoivat muodostumaan, Sjöblom kertoo.
 Kansanoopperassa seikkailevat itse keisarin lisäksi muun muassa Jaalan Rinssi eli vääpeli Juho Prins, yksi Kouvolan ensimmäisistä kauppiaista Johan Dirik Petterson, sekä tomera Iitin Tiltu.
 Näyttämöllä on parhaimmillaan jopa 80 henkilöä. Tiina Karppi / Yle
 Uudella kaudella mukana on myös uusia henkilöhahmoja, kuten Jaalan Rinssin puoliso Maria Wilhelmiina.
 – Halusin nostaa esille myös vähemmän tunnettuja hahmoja, jotta voisimme tehdä paikallishistoriaa tutuksi taiteen keinoin, Sjöblom sanoo.
 Maria Wilhelmiinan hahmoa näyttelevä  Sara Hautamäki  odottaa jo innolla esityskauden pyörähtämistä käyntiin.
 – Itseäni kiinnostaa niin näytteleminen kuin historiakin, ja tässä yhdistyvät mukavasti molemmat. Työryhmä on aivan mahtava ja uskon, että esitykset tulevat menemään hyvin, vaikka hieman jännittääkin, Hautamäki hymyilee.
 Kansanooppera yhdistää laulua, tanssia ja teatteria. Tiina Karppi / Yle
 Ponnistus Elimäen kesässä
 Elimäen museonäyttämön lavaa on rakennettu jo muutaman vuoden ajan. Kaksi kesää sitten siihen tehtiin lattia, viime kesänä katto sekä seinät. Nyt sitä on paranneltu entisestään.
 – Tänä kesänä olemme satsanneet soittajakorokkeisiin ja lisälavasteisiin, kuten veneeseen. Näyttämöä on myös laajennettu rakentamalla siihen toinen kerros, käsikirjoittaja ja säveltäjä Jouni Sjöblom kertoo.
 Soittajakorokkeille nousee Vokki-yhtye, joka säestää esityksen kappaleet.
 Jouni Sjöblom veisti esitystä varten pyörillä liikuteltavan veneen. Tiina Karppi / Yle
 Viime kesänä  Aleksanteri II:n aikaan  -kansanoopperan näki noin 3 000 henkilöä. Tänä vuonna kävijätavoite on sama. Yhteensä esityksiä järjestetään kymmenen.
 – Tämä on massiivinen taidepläjäys, joka avaa historiaa hienolla tavalla. Lisäksi tämä on hieno ponnistus Elimäen kesässä. Lähes sadan hengen tiimin lisäksi mukana on paikallisyhdistyksiä tekemässä kahvitusta.
 Jaalan Rinssi ja Maria Wilhelmiina kuuluvat esityksen päähenkilöihin. Tiina Karppi / Yle
 Siitä, nähdäänkö samainen kansanooppera Elimäellä vielä ensi kesänäkin, ei ole vielä varmuutta.
 – Todennäköisesti nämä kaksi kesää riittävät, mutta jos kysyntää on niin katsotaan sitten uudestaan, naurahtaa Jouni Sjöblom.
 Aleksanteri II:n aikaan -kansanooppera saa ensi-iltansa Elimäen museonäyttämöllä 3.8. klo 20.

Yksi kesä ei riittänyt – pieni kylä vetää suositulla kansanoopperallaan lehterit täyteen


Summary: Esimerkiksi tekijänoikeuksien vahvistaminen muodin alalla voisi suitsia pikamuotia, sanoo muotioikeutta tutkiva Heidi Härkönen.

Maailman ylikulutuspäivä on vietetty tänä vuonna  jälleen varhemmin kuin koskaan ennen.  Ylikulutuspäivä on se laskennallinen päivä vuodesta, kun kulutus ylittää maapallon kyvyn tuottaa uusiutuvia luonnonvaroja ja käsitellä fossiilisista polttoaineista aiheutuvia hiilidioksidipäästöjä. Muotiala on yksi suuri saastuttaja.
 – Muotiteollisuuden vuosittaiset kasvihuonekaasupäästöt ovat jo suuremmat kuin maailman lento- ja laivaliikenteen päästöt yhteensä, sanoo muotioikeuden väitöskirjatutkija, varatuomari  Heidi Härkönen   Radio Suomen Päivän haastattelussa.
 Halpuus ja nopeasti vaihtuvat trendit ruokkivat pikamuodin kulutusta. Kuluttajille luodaan pikamuodissa illuusio, että vaatevarastoa pitäisi koko ajan olla päivittämässä, Härkönen toteaa. Kuinka trendi- ja halpuusajattelua voisi sitten suitsia?  Yksi keino vähentää muodin tihenevää tahtia olisi Härkösen mukaan laajempien tekijänoikeuksien ulottaminen myös muotiluomuksiin.
 – Pikamuotihan perustuu suureksi osaksi kopioinnille; pikamuotitalot kopioivat niin sanottujen highfashion tai indie-muodin merkkien designia, sellaista muotia, jossa suunnittelijat ovat luoneet uutta.
 Tätä kopiointia on luonnehdittu muodin moottoriksi, joka nopeuttaa sen kiertokulkua. Muodin kiertokulun nopeutuminen ei ole hyvä asia, Härkönen toteaa.
 – Muotiluomukset usein jäävät tekijänoikeussuojan ulkopuolelle, vaikka maiden välillä toki on eroja. Jos käyttötaiteen, jota muotikin on, tekijänoikeussuoja saataisiin niin sanotun puhtaan taiteen tasolle, kopioiminen ilman seurauksia olisi vaikeampaa. Tämä voisi hillitä pikavaatefirmojen kopiointiaikeita, Härkönen pohtii.
 Piraattituotteet, tuoteväärennökset ovat vielä oma lukunsa. Niissä kuluttajaa pyritään harhauttamaan tuotteen alkuperästä eikä niiden tuoteturvallisuutta valvota.
 30 kertaa käyttöä, paljon vai vähän?
 Maanantaina 29.7. vietetty ylikulutuspäivä saattoi herättää pohtimaan, millaista oma kulutus on. Vuonna 2000 ylikulutuspäivää vietettiin syyskuun lopussa, nyt uusiutuvat luonnonvarat loppuvat jo heinäkuun puolella. Suomalaisten ylikulutuspäivä  tuli vastaan jo huhtikuussa.
 Twitterissä ekologisemman vaatekulutuksen puolesta on kampanjoitu aihetunnisteella #30käyttöä. Sen idea on, että vaate tulisi hankkia vain, jos aikoo käyttää sitä kolmekymmentä kertaa. Kolmekymmentä kertaa ei välttämättä kuulosta suurelta määrältä, mutta asiantuntijan mukaan se on hyvä alku.
 – Jos on tottunut ostamaan paljon vaatteita, halvalla ja jatkuvasti, se voi kuulostaa vaikealta. Mutta se on kuitenkin aika helppo, ihmisenkokoinen haaste; meillä Suomessa on aika säästäväinen kulttuuri ja etenkin vanhemmat ihmiset käyttävät vaateet loppuun, vuosikymmeniäkin. Jos ostaa laadukkaita vaatteita, jotka on tehty hyvistä materiaaleista, kyllä se vaate hyvin kestää sen 30 kertaa. Tästä voi jokainen helposti aloittaa, kun miettii, miten omaa kulutustaan saisi eettisemmäksi ja ekologisemmaksi, muotia tutkiva Heidi Härkönen toteaa.
 Britanniassa puolestaan oli alkuvuodesta vireillä uudistushanke, jossa jokaisen uuden myytävän vaatteen hintaan olisi lisätty yksi penni paremman kierrätyksen ja käsittelyn lisäämiseksi. Tämä kuitenkin hylättiin, sillä  brittipäättäjät halusivat suosia alan korjaustoimissa vapaaehtoisuutta.
 – Mielestäni on kuitenkin käynyt ihan selväksi, että vapaaehtoisuus ei enää riitä muodin ympäristövaikutusten hillitsemiseen, vaan tarvitaan järeämpiä toimia. Tämä brittien idea olisi ollut hyvä esimerkki, varatuomari Härkönen sanoo.
 EU-tasolla on puolestaan päästy alustavaan sopuun jätealan direktiivien muuttamisesta. Tulevat muutokset edellyttävät muun muassa tekstiilijätteiden erilliskeräyksen järjestämistä vuoteen 2025 mennessä.
 Kuuntele koko haastattelu:  https://areena.yle.fi/1-50200724
 Lue myös:
 Ihmiskunta alkaa tänä vuonna ylikuluttaa maapallon luonnonvaroja ennätysaikaisin
 Maailman vuotuinen ylikulutuspäivä jälleen ennätysaikaisin – Suomen kulutus yli keskiarvon

Pikamuodin asiantuntija: Muotialan päästöjä suitsimaan tarvitaan järeämpiä toimia


Summary: Mahdollinen yhteys myös Lahteen kohdistuneeseen aikaisempaan kyberhyökkäykseen kiinnostaa poliisia

Keskusrikospoliisi jatkaa Lahden alkukesäisen kyberhyökkäyksen tutkintaa. Toistaiseksi poliisi on keskittynyt todistusaineiston läpikäyntiin, minkä arvioidaan kestävän vielä kuukausia.
 Tutkinnanjohtaja  Marko Leposen  mukaan vielä ei pystytä arvioimaan kaupungin tietoverkon lamauttaneen kyberhyökkäyksen alkuperää.
 – Ei voida poissulkea, onko hyökkäys Suomesta vai ulkomailta.
 KRP on myös edelleen kiinnostunut aiemmasta hyökäyksestä Lahdessa. Selvittelyssä on, onko sillä yhteyksiä uuteen hyökkäykseen. Reilun vuoden takainen kyberhyökkäys on poliisin mukaan alkujaan ulkomailta.
 Lue lisää:
 Kaupunginjohtaja Lahden kyberhyökkäyksestä: "Tietoturvan taso ei ole ollut riittävä"
 KRP vahvistaa: Lahden tietoverkkoon kesäkuussa kohdistunut hyökkäys oli tahallinen
 Lahden kyberhyökkäystutkinta: livahtiko haittaohjelma tuhanteen tietokoneeseen yksittäisen käyttäjän toiminnan vuoksi?

KRP jäljittää Lahden kyberhyökkäyksen tekijöitä – "Ei voida poissulkea, onko hyökkäys Suomesta vai ulkomailta"


Summary: Pääministeri johtaa hanketta, jolla yritetään estää metsien katoamista ja ilmastonmuutoksen vaikutuksia jo ennestään kuivassa Etiopiassa.

Itä-Afrikassa Etiopiassa oli tiistaina erityinen puiden istutuspäivä, johon osallistuivat maan virkamieskunta pääministeriä myöten.
 Etiopian innovaatio- ja teknologiaministeri  Getahun Mekurian  mukaan maa istutti 12 tunnin aikana 350 miljoonaa puuntaimea, kertoo  BBC .
 Valtioon sidoksissa oleva media Fana Broadcasting Corporate kertoo, että puita istutettiin yli 224 miljoonaa.
 Etiopian pääministerin  Abiy Ahmedin  mukaan viherhankkeen tavoitteeseen päästiin. Hän osallistui taimien istutukseen itsekin.
 Suomessa istutetaan vuodessa noin 150–160 miljoonaa puuntaimea.
 Luonnonvarakeskuksen (Luken) erikoistutkija  Jaana Luoranen  pitää Etiopian ilmoittamia istutuslukuja kovina, joskaan ei täysin mahdottomina.
 – Aika hurjaltahan tuo kuulostaa, että 350 miljoonaa päivässä. Riuskaotteinen istuttaja voisi urakoida ehkä sen 2 000 taimea tuossa ajassa. Koko määrän istuttamiseen tarvittaisiin siis... ainakin 175 000 ihmistä, jotka tekisivät koko ajan töitä. Kai se mahdollista on, Luoranen pohtii.
 Etiopiassa asuu noin 110 miljoonaa ihmistä. Tiedossa ei ole, kuinka moni heistä osallistui istutuspäivään.
 Pääministerin johdolla Etiopian  #Greenlegacy-kampanjan tavoitteen a on muun muassa lisätä viheralueita Etiopiassa ja saada kansalaiset tietoisiksi metsien tärkeydestä. Tavoite on istuttaa neljä miljardia puuta touko–lokakuun aikana.
 Etiopian maatalouden virkamiesten mukaan maassa on istutettu ainakin 2,6 miljardia puuta.
 Akaasiametsää Etelä-Etiopiassa.  AOP
 Metsänhoitoa edistävä hyväntekeväisyysjärjestön Farm African mukaan Etiopiassa vain 4 prosenttia maa-alueesta on metsää. Vielä viime vuosisadan lopulla metsää oli noin 30 prosenttia.
 Metsien väheneminen on johtunut laidunalueiden lisääntymisestä, metsien liikakäytöstä sekä ilmastonmuutoksesta.
 Maanantaina taimien istutukseen osallistui etiopialaisten lisäksi myös YK:n ja Afrikan unionin työntekijöitä sekä ulkomaiden lähetystöjen työntekijöitä. Myös Suomen suurlähetystö Addis Ababassa kertoi  Facebookissa  osallistuneensa puiden istuttamiseen.
 Edellinen istutusennätys tehtiin vuonna 2017 Intiassa, jossa istutettiin 66 miljoonaa puuntaimea.
 Ei ole tiedossa, onko ennätyksiä listaava Guinness World Records seurannut Etiopian ennätysyritystä. Pääministerin toimiston mukaan puiden laskemiseen on kehitetty erityinen ohjelmisto.
 Kritiikkiä ja kiitosta
 Kaikki eivät olleet tyytyväisiä kampanjaan. Pääministeri Abiy Ahmedia on myös arvosteltu siitä, että hän yrittää kääntää huomion pois maan ongelmista.
 Etiopiassa etniset ristiriidat ovat pakottaneet arvioiden mukaan 2,5 miljoonaa ihmistä pois kodeistaan.
 Twitterissä pääministeriä myös soimattiin toimittajien sanavapauden rajoittamisesta ja likaisista kaduista.
 Guardianin haastatteleman Edinburgh Napier Universityn professorin  Dan Ridley-Ellisin  mukaan puiden istuttaminen ei vain auta hillitsemään hiilidioksidin määrää ilmakehässä. Muut hyödyt ovat aavikoitumisen vähentyminen kuivissa maissa.
 Kynttelikkötyräkkejä Pohjois-Etiopian Negash-vuoren lähellä.
 Ridley-Ellisin mukaan puut tarjoavat myös esimerkiksi suojaa, ruokaa, polttoainetta ja raaka-ainetta lääkkeisiin.
 Hän muistuttaa, että puunistuttajan mantrasta, joka kuuluu "oikea puu oikeassa paikassa".
 Lue lisää:
 Maapallon kasvipeitteinen ala kasvaa – tutkijat ihmeissään Kiinan ja Intian saavutuksista
 Islanti yrittää palauttaa viikinkien saarelta tuhoamat metsät – apuna käytetään Suomessa kehitettyä pottiputkea
 Mullistava tutkimustulos: Puiden istuttaminen on tehokkaampi ja halvempi kuin mikään muu ilmastonmuutoksen torjuntakeino
 Maailman koululaisten ilmastokokouksen päätös: 100 miljoonaa puuta ympäri maailmaa istutetaan torjumaan ilmastonmuutosta

Etiopia kertoo istuttaneensa 350 miljoonaa puuntaimea päivässä – saattaa olla ennätysluku


Summary: Syytetty amerikkalaisartisti sanoo tapelleensa itsepuolustukseksi.

Tukholman käräjäoikeudessa puidaan paraikaa räppäri  A$AP Rockyn  pahoinpitelysyytettä.
 A$AP Rocky, oikealta nimeltään  Rakim Mayers , pidätettiin Tukholmassa puhjenneen katutappelun jälkeen heinäkuun alussa.
 Artistia syytetään pahoinpitelystä. Rangaistuksena on enimmillään kahden vuoden vankeus. Lievästä pahoinpitelystä tuomitaan sakkoihin.
 Aftonbladetin  ja  SVT:n  mukaan pahoinpitelyn uhri vaatii 139 700 kruunua, eli noin 13 000 euroa vahingonkorvauksia.
 A$AP Rockyn asianajaja  Slobodan Jovicicin  mukaan räppäri kiistää syyllisyytensä pahoinpitelyyn.
 –Hän myöntää heittäneensä kantajan maahan ja astuneensa hänen kätensä päälle ja lyöneensä tai tönäisseensä häntä olkapaahän, Jovicic kertoi käsittelyssä ja lisäsi, että kyseessä on "itsepuolustus".
 Oikeudenkäynti alkoi yksityiskohdilla
 Syyttäjän mukaan räppäri ja kaksi hänen seurueeseensa kuulunutta ovat toimineet yhdessä. Yksi heistä kaatoi uhrin maahan ja teosta epäillyt potkivat ja vahingoittivat tätä niin, että mies sai muun muassa mustelmia ja verinaarmuja.
 Oikeudenkäynnissä keskityttiin tapahtumaillan yksityiskohtiin ja käytiin kantajan vammakuvien ohella läpi kuvia lasipullosta, jota on epäilty käytetyn pahoinpitelyn välineenä.
 Oikeusistunnossa kuullun lääkärilausunnon mukaan osa uhrin vammoista viittaa siihen, että häntä on viilletty terävällä esineellä, kertoo Aftonbladet. Lehden mukaan todisteena esitetystä lasipullosta ei ole löytynyt tarpeeksi DNA-jälkiä.
 Käsittelylle on varattu kolme päivää, sillä salissa sanotut asiat pitää kääntää myös englanniksi.
 Okeudenkäynti on saanut valtaisan mediahuomion.
 Yhdysvaltain presidentti  Donald Trump   on ilmaissut huolensa  räppärin tilanteesta. Syytteiden nostamisen jälkeen Trump kertoi olevansa pettynyt Ruotsin pääministeri  Stefan Löfveniin , koska tämä ei auttanut vapauttamaan räppäriä.
 Lue myös :
 A$AP Rockyn oikeudenkäynti siirrettiin turvasaliin tapauksen saaman huomion takia – kohuräppärin oikeudenkäynti alkaa tänään

Kohuräppäri oikeuden edessä Tukholmassa – ruotsalaismedian mukaan uhri vaatii noin 13 000 euron vahingonkorvauksia


Summary: Samaan aikaan painavimmat kirjeet halpenevat.

Posti nostaa kevyiden kirjeiden hintoja elokuun lopusta lähtien. Lisäksi kirjeet jaetaan jatkossa grammapainon mukaan neljään painoluokkaan aikaisemman kuuden sijasta, kertoo yhtiö tiedotteessaan.
 – Yhä useampi postimerkki ostetaan muualta kuin Postin omasta myymälästä, kuten ruokakaupoista, kioskeilta ja Postin verkkokaupasta. Uudistuksen etuna on entistä selkeämpi hinnasto,  Tuija Åkerman  Postin kuluttajakirjepalveluista sanoo tiedotteessa.
 Posti kertoo, että 30.8. lähtien enintään 50 gramman kotimaan kortin ja kirjeen hinta on alkaen 1,60 euroa. Tämä tarkoittaa 10 sentin nousua hinnassa. Joulutervehdyksen hinta nousee 1,10 euroon, mikä tarkoittaa viiden sentin korotusta. Myös muiden pienempien kirjeiden hinnat nousevat 5–10 senttiä.
 Sen sijaan Posti laskee painavimpien kirjeiden hintaa merkittävästi. Esimerkiksi painavimman luokan, 1 001–2 000 gramman, kotimaan kirjeen hinta on syyskuusta alkaen 9,60 euroa, mikä tarkoittaa 5,40 euron alennusta entiseen.
 – Suomalainen kuluttaja käyttää kirjeiden lähettämiseen keskimäärin alle 20 euroa vuodessa. Hintojen muuttuminen tarkoittaa siis korotuksena reilua yhtä euroa vuodessa, Åkerman kertoo tiedotteessa.
 Lue lisää:
 Posti nostaa hintoja – kirjeiden ja postikorttien lähetys kallistuu ensi kuussa

Posti nostaa kevyiden kirjeiden hintoja


Summary: Radalle kasatut kivet eivät aiheuttaneet vaurioita tai onnettomuuksia.

Poliisi on saanut selvitettyä Ylivieskassa Pohjois-Pohjanmaalla raideliikenteen häirintätapauksen.
 Kolme 10-vuotiaista lasta on myöntänyt kasanneensa kiviä junaraiteelle useamman metrin matkalle Raudaskylällä. Teot tapahtuivat heinäkuun puolivälissä parina päivänä. Rata kulkee Ylivieskasta Iisalmeen.
 Kivet raiteilla eivät aiheuttaneet onnettomuuksia tai vaurioittaneet raiteita.
 Poliisi on puhuttanut lapsia ja tehnyt lastensuojeluilmoitukset. Lapset eivät joudu rikosoikeudelliseen vastuuseen teostaan, mutta vahingot he joutuvat korvaamaan. Poliisin mukaan vahingot jäivät vähäisiksi.
 Poliisi pääsi lasten jäljille silminnäkijähavaintojen avulla. Poliisi kiittääkin yleisövihjeiden antajia, joiden vinkkien ansiosta tapaus selvisi.

Poliisi sai selvitettyä Ylivieskan raideliikenteen häirinnän – kolme lasta myönsi kasanneensa kiviä raiteelle


Kiinalainen mobiililaite- ja verkkovalmistaja Huawei kasvatti liikevaihtoaan tammi-kesäkuussa 23 prosenttia 401 miljardiin juaniin (52 miljardiin euroon). Nettovoitto oli 8,7 prosenttia liikevaihdosta.
 Huawei onnistui kasvattamaan liikevaihtoaan, vaikka Yhdysvallat on painostanut liittolaisiaan ympäri maailmaa luopumaan yhtiön verkoista väitettyjen tietoturvaongelmien vuoksi. Huawein hallituksen puheenjohtajan  Liang Huan  mukaan Yhdysvaltain toimet ovat aiheuttaneet joitakin häiriöitä, mutta ne ovat olleet hallittavissa.
 Suurimmat vaikeudet ovat kuitenkin vasta tulossa. Yhdysvallat asetti Huawein tuotteet kiellettyjen listalle toukokuun puolivälissä, joten täydellä voimallaan ne vaikuttavat vasta kuluvalla vuosipuoliskolla.
 Lue lisää:
 Suomalaisasiantuntija kommentoi Huawein ja USA:n tietoverkkokiistaa: "Syyttömiin käyttäjiin iskevä temppu on raju toimenpide"

Kiinalaisjätti ei horjunut: Huawei kasvatti liikevaihtoaan 23 prosentilla


Summary: Sukeltajat löysivät miehen hukkuneena noin tunti katoamisen jälkeen.

1940-luvulla syntynyt mies on hukkunut Orivedellä Kirkkolahden uimarannalla.
 Uimaan lähtenyt mies vajosi pinnan alle kesken uintireissun tiistaina kahdeksan aikaan aamulla.
 Rannalla olleet henkilöt hälyttivät paikalle apua. Kirkkolahden uimarannalle tuli useita pelastuslaitoksen yksiköitä, lääkintähelikopteri ja poliisi. Pelastuslaitoksen sukeltajat löysivät uimarannan läheisyydestä miehen hukkuneena noin tunti katoamisen jälkeen.
 Tutkintaa jatketaan kuolemansyyn tutkintana, eikä rikosta epäillä, kertoo rikoskomisario  Antti Uusipaikka .

Uimari hukkui Orivedellä


Summary: Sammaleläinten torjunta on haastavaa, sillä laji leviää voimakkaasti.

Kaksi vuotta sitten uimarannalla huomiota herättäneet oudot möllykät eli hyytelösammaleläimet ovat taas lisääntyneet voimakkaasti.
 Heinäkuun helteet lämmittivät järvivedet, ja sen takia olosuhteet hyytelösammaleläimen leviämiselle ovat olleet suotuisat, kertoo Pirkanmaan Ely-keskus.
 Hyytelösammaleläimiä löytyi kaksi vuotta sitten Lempäälästä, mistä uutisoitiin valtakunnallisesti. Myös nyt valtaosa havainnoista on tehty Lempäälässä ja Vesilahdella.
 Viime kesänä myös Keski-Suomessa tehtiin kaksi havaintoa tästä uudesta vieraslajista.
 Ely-keskus pyytää viime kesän tapaan kansalaisia ilmoittamaan havainnostaan vieraslajiportaaliin www.vieraslajit.fi.
 – Hyytelösammaleläimen yhdyskunnat ovat muodoltaan pallomaisia ja paikallaan pysyviä. Lajimäärityksen varmistamiseksi olisi ilmoitukseen tärkeää liittää valokuva, neuvoo vesitalousasiantuntija  Sami Moilanen  Pirkanmaan ELY-keskuksesta.
 Hyytelösammaleläin ( Pectinatella magnifica ) on sisävesilaji, jonka kasvu edellyttää yli 12 asteen veden lämpötilaa. Laji menestyy parhaiten runsasravinteisissa ja lämpimissä vesissä. Havaintoja tulee yleensä elo–syyskuussa.
 Yhdyskunnat hajoavat alle 16-asteisessa vedessä. Loppukesällä ja syksyllä sammaleläin muodostaa lisääntymissoluja, joiden avulla ne leviävät todennäköisesti vesilintujen tai painolastivesien mukana uusille alueille.
 Vuoksessa jo 20 vuoden ajan
 Yhdyskunta kiinnittyy yleensä vesikasveihin, rantakivikkoon tai esimerkiksi laiturin rakenteisiin, mutta voi irrottautua ja kellua vedessä. Ihanteellinen kasvupaikka on matala vesialue, jossa veden vaihtuvuus on hyvä.
 Viime kesänä suomalaiset tutkijat tutkivat yhdessä virolaisen yliopiston ja sveitsiläisen EAWAG:in tutkijoiden kanssa Lempäälän Kirkkojärvellä ja Pirkanmaan Pyhäjärvellä tavatun hyytelösammaleläimen alkuperää. Alkuperä ei selvinnyt, vaan siitä kaivataan lisätutkimusta.
 Hyytelösammaleläin on vieraslaji, jota on tavattu Vuoksen vesistössä jo noin 20 vuoden ajan. Vuoksen vesistöön sammaleläimet ovat levinneet todennäköisesti rahtilaivojen painolastiveden mukana.
 Aluksi ajateltiin, ettei lajia ole Vuoksen ulkopuolella.
 – Kesän 2016 jälkeen sitä on kuitenkin havaittu myös Vuoksen vesistön ulkopuolella, aluksi Lempäälän Kirkkojärvessä ja vuosina 2018 ja 2019 myös Pirkanmaan Pyhäjärven eteläosissa, Moilanen sanoo.
 Näin vieraslajin leviämistä voi estää
 Sammaleläinten torjunta on Ely-keskuksen haastavaa, sillä se leviää voimakkaasti. Niiden lisääntymistä voi yrittää estää esimerkiksi keräämällä sammaleläinten yhdyskunnat mahdollisimman varhaisessa vaiheessa pois vedestä tai laiturirakenteista eli ennen kuin ne alkavat tuottaa lisääntymissoluja.
 Nämä voi erottaa pieninä mustina pisteinä yhdyskunnan sisällä. Havaitut eläimet tulisi Ely-keskuksen mukaan nostaa maalle, jossa ne kuolevat helposti. Kuolleet eläimet voi esimerkiksi kompostoida tai haudata maahan. Sammaleläinten esiintymistä voi yrittää vähentää myös poistamalla rannasta mahdollisia kiinnittymispintoja, kuten ilmaversoisia vesikasveja ja rantaveteen pudonneita oksia.
 Kalastusvälineiden ja veneiden puhdistamiseen pitäisi kiinnittää huomiota, ettei vieraslaji leviäisi.
 Lue lisää:
 Uimarannan outo möllykkä paljastui sammaleläimeksi – Lempäälän löytö ensimmäinen Vuoksen vesistön ulkopuolella
 Viranomaiset selvittävät tehokkaasti leviävän hyytelösammaleläimen yleisyyttä Pirkanmaalla
 Keski-Suomessa on tehty tänä kesänä kaksi havaintoa uudesta vieraslajista, hyytelösammaleläimestä

Kaksi vuotta sitten Lempäälässä hätkähdyttäneet oudot möllykät ovat täällä taas: Heinäkuun helteet lisäsivät hyytelösammaleläimiä